Kaedah identifikasi TH, mudahkan urusan pergerakan jemaah Malaysia

MADINAH, 22 Mei - Jemaah haji Malaysia dilihat tidak mempunyai sebarang permasalahan berhubung pergerakan dalam melaksanakan aktiviti di bumi Madinah.Ia termasuk pergerakan dari tempat penginapan ke kawasan sekitar, termasuk ke Masjid Nabawi.Tanda pengenalan seperti kad nama dan beg logo Malaysia merupakan salah satu identifikasi yang memudahkan para jemaah haji mengenal pasti rakan seterusnya mengelak terpisah daripada kumpulan.Tinjauan krew RTM pada sebelah pagi, selepas selesai solat Subuh menyaksikan para jemaah merancang untuk berkumpul di pintu gerbang tertentu, sebelum pulang ke penginapan.Jika terpisah, mereka hanya perlu mencari jemaah lain dengan melihat beg atau kad yang digantung pada leher.

(Jemaah haji Malaysia, Datuk Seri Mohd Uzir Mahidin berkongsi pandangan berhubung kecekapanpengurusan TH di Madinah)

"Dengan adanya kad pengenalan dari TH ini, memudahkan kami urusan para jemaah untuk mengenali satu sama lain. Hanya tengok pada kad itu sahaja, senang nak buat pengecaman, kata pasangan suami isteri, Shahida Ali dan Mohd Suhaidi Abdul."Kalau terpisah, kita lihat pada kad pengenalan TH ini lah nak cari jemaah lain. Kemudian, kita berkumpul untuk bergerak lah," jelas Mohd Fuad Mohd Isa kepada pemberita."Kalau kita lihat pengurusan Tabung Haji (TH), ia amat mudah dan menyenangkan. Kalau mereka yang ambil dengan swasta, boleh tapi saya rasa mereka tiada kekuatan seperti Tabung Haji lah," kata Datuk Seri Mohd Uzir Mahidin kepada pemberita. Aktiviti kira-kira 600 jemaah haji daripada dua zon bermula selepas solat Subuh pagi tadi.Ziarah dalam tersebut melibatkan ziarah ke Perkuburan Baqi' dan Makam Rasullullah SAW.


Tiada ketetapan pengedaran borang Kad Perak Sejahtera - EXCO

IPOH, 22 Mei- Tiada ketetapan kepada mana-mana parti untuk mengedarkan borang permohonan Kad Perak Sejahtera sebaliknya semua pihak boleh mendapatkan borang tersebut melalui Sekretariat Pembangunan Wanita Negeri Perak.Exco Pembangunan Wanita, Keluarga, Kebajikan Masyarakat, Pembangunan Usahawan dan Koperasi Perak, Salbiah Mohamed berkata, Program Kad Perak Sejahtera atau dikenali sebagai Program Kad Perak Prihatin sebelum ini telah dilaksanakan sejak tahun 2019.Jelas beliau, kerajaan negeri kekal dengan pendirian kesamarataan dalam soal kebajikan kerana ia melibatkan soal kemanusiaan bukan politik malah pandangan kononnya ada unsur politik kepartian adalah tidak benar."Program Kad Perak Sejahtera ini diselaraskan oleh Sekretariat Pembangunan Wanita Negeri Perak. YB boleh buat carian di laman web ataupun boleh emel atau berhubung terus dengan sekretariat wanita.Program ini kita tidak ada fokus hanya bagi kepada parti-parti tertentu sahaja," kata Salbiah bercakap dalam sesi pertanyaan lisan pada persidangan Dewan Undangan Negeri (DUN) di Bangunan Perak Darul Ridzuan, di sini.

Tambahnya, kerajaan negeri telah menjalankan proses pemutihan dan siasatan di lapangan bersama Jabatan Audit, penghulu dan pihak berkepentingan untuk melihat sendiri proses mengenal pasti status pemegang kad.Hasil daripada itu, Jawatankuasa Pengurusan Program Perak Sejahtera Bil 1/2023 pada 28 Februari 2023, sejumlah 3,831 orang penerima telah ditamatkan daripada menerima bantuan berkenaan kerana meninggal dunia dan atas faktor lain.


Tiada keperluan gubal dasar pertahanan negara - Mohamad

LANGKAWI, 22 Mei- Tiada sebarang keperluan untuk menggubal dasar pertahanan negara terutama membabitkan aset keselamatan.Menteri Pertahanan Datuk Seri Mohamad Hasan berkata, dasar sedia ada akan terus diperkukuh bagi mencapai objektif perlaksanaannya, sekali gus mengembangkan industri berkenaan."Belum ada keperluan untuk mengubah dasar tersebut, yang penting adalah pengurusan."Objektif kami adalah mengukuhkan pengurusan dan dasar sedia ada diteruskan. Industri tempatan tidak perlu was-was, dasar kerajaan akan diteruskan dan dijayakan dengan baik," katanya pada sidang media selepas melawat persiapan terakhir penganjuran Pameran Antarabangsa Maritim dan Aeroangkasa Langkawi (LIMA'23) di Langkawi. Sebanyak RM18 bilion janji niaga dijangka akan dimuktamadkan pada LIMA'23 yang berlangsung selama lima hari bermula esok.

LIMA'23 akan dilancarkan malam ini oleh Menteri Pertahananan bersama Menteri Pengangkutan, Anthony Loke Siew Fook di Pusat Konvensyen Antarabangsa Langkawi (LICC).

(Mohamad Hasan (depan) melakukan tinjauan bersama media sempena LIMA ‘23di Resort World Langkawi/BERNAMA)


Dakwaan ekonomi negara celaru tidak benar - PM

KUALA LUMPUR, 22 Mei- Perdana Menteri, Datuk Seri Anwar Ibrahim menyangkal dakwaan kononnya dasar ekonomi di bawah Kerajaan Perpaduan sebagai bercelaru.Anwar berkata dasar ekonomi yang jelas dan meyakinkan telah menarik pelaburan ke dalam pelbagai sektor ekonomi yang lebih rancak pada suku pertama 2023."Jika Kerajaan Perpaduan bercelaru, pertumbuhan negara tidak dapat mengatasi Indonesia, Vietnam dan China."Pelaburan juga tidak akan wujud sekiranya kerajaan ini bercelaru."Pelaburan ini serius sebab sebulan setelah kita ke China, Geely datang. Bukan sahaja pelancaran Proton X90, tetapi kita mencadangkan supaya disegerakan projek automotif di Tanjung Malim."Kerajaan Perpaduan mempunyai dasar yang jelas. Segala rungutan munasabah akan diatasi, sekali gus merancakkan pentumbuhan negara," katanya selepas menjawab soalan tambahan wakil Larut, Datuk Seri Hamzah Zainuddin di Dewan Rakyat di sini.


Agong perkenan lima akta diluluskan Parlimen - Timbalan Speaker

(Al-Sultan Abdullah Ri'ayatuddin Al-Mustafa Billah Shah)

KUALA LUMPUR, 22 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah telah memperkenan lima akta yang diluluskan pada Mesyuarat Pertama Penggal Kedua Parlimen ke-15 lepas.Timbalan Yang Dipertua Dewan Rakyat, Alice Lau Kiong Yieng berkata ia membabitkan Akta Perbekalan 2023, Perbekalan Tambahan (2022) 2023, Akta Kanun Keseksaan (Pindaan) 2023, Akta Kanun Acara Jenayah (Pindaan) 2023 dan Akta Levi Keuntungan Luar Biasa (Pengesahan) 2023.Alice berkata demikian ketika memulakan Mesyuarat Kedua Penggal Kedua Parlimen ke-15, di sini hari ini.Beliau juga meminta semua Ahli Parlimen untuk mematuhi waktu yang ditetapkan ketika waktu Pertanyaan-Pertanyaan Menteri dan Jawab Lisan bagi membolehkan soalan pertama sehingga nombor 15 dapat dijawab setiap hari.


Pelan Perak Sejahtera 2030 selari dengan dasar kerajaan

IPOH, 22 Mei- Tiada keperluan untuk meminda Pelan Perak Sejahtera 2030 yang dirangka dalam usaha meningkatkan kesejahteraan rakyat dan memacu pembangunan sosioekonomi yang seimbang. Pelan itu bertepatan serta selari dengan dasar kerajaan baharu, Malaysia Madani.Menteri Besar Perak, Datuk Seri Saarani Mohamad berkata, lapan keperluan digariskan Malaysia Madani iaitu Ekonomi, Kewangan, Perundangan, Pendidikan, Kemasyarakatan, Kebudayaan, Bandar dan Luar Bandar adalah saling melengkapi dengan lima keperluan di bawah Perak Sejahtera 2030 iaitu keterjaminan makanan, pemilikan rumah, peluang pekerjaan yang berkualiti, pembangunan modal insan dan belia serta kesihatan dan kesejahteraan."Pelan Perak Sejahtera 2030 yang bersifat dinamik akan sentiasa ditambah baik bagi mengikut keperluan dan senario semasa sekali gus menyokong segala usaha yang telah dirancang di peringkat persekutuan," katanya dalam sesi pertanyaan lisan pada Persidangan Dewan Undangan Negeri (DUN) Perak di Ipoh.Pelan Perak Sejahtera 2030 kini berada di atas landasan yang betul dengan pertumbuhan pelaburan tinggi, penyediaan peluang pekerjaan dan keterjaminan sekuriti makanan.Kerajaan negeri ketika ini berjaya menarik pelaburan yang menyediakan peluang pekerjaan tinggi antaranya menerusi pelaburan RM32 bilion bagi pembangunan Lembah Teknologi Tinggi Automotif (AHTV) di Tanjung Malim.Selain itu pembinaan kilang baharu di Silver Valley Technology Park (SVTP) di Chemor serta pembinaan kilang pembuat komponen elektrik dan elektronik, XP Power Pte Ltd di Seri Iskandar.


157,760 peluang pekerjaan hasil FDI 2017 hingga 2022

KUALA LUMPUR, 22 Mei- Sebanyak 157,760 peluang pekerjaan dalam negara diwujudkan hasil pelaburan langsung asing (FDI) sejak 2017 hingga 2022.Jelas Timbalan Menteri Pelaburan, Perdagangan dan Industri, Liew Chin Tong daripada jumlah tersebut 133,117 atau 84.3 peratus adalah pekerja tempatan, manakala 26,643 merupakan pekerja asing.Peluang pekerjaan berkenaan terhasil daripada 1,392 projek pemilikan asing bernilai RM426.6 bilion."Bagi sektor perkilangan, sebanyak 1,164 projek perkilangan yang melibatkan pelaburan bernilai RM329.9 bilion telah direalisasikan dan mewujudkan 150,873 peluang pekerjaan."Lima industri perkilangan utama melibatkan pemilikan asing yang mewujudkan jumlah pekerjaan tertinggi adalah industri elektrik dan elektronik 75,593 pekerjaan, barangan logam asas 14,477 pekerjaan, jentera dan kelengkapan 7,001 pekerjaan, barangan galian bukan logam 6,820 pekerjaan dan barangan getah 5,721 pekerjaan."228 projek dengan pelaburan bernilai RM96.7 bilion telah direalisasikan bagi tempoh sama dan mewujudkan 6,887 peluang pekerjaan," katanya ketika menjawab pertanyaan Ahli Parlimen Titiwangsa, Datuk Seri Johari Abdul Ghani di Dewan Rakyat, di sini.


Nombor pendaftaran siri FF rekod kutipan tertinggi

KUALA LUMPUR, 22 Mei- Nombor pendaftaran kenderaan siri FF merekodkan kutipan hasil tertinggi dalam dalam sejarah Sistem JPJeBid.Menteri Pengangkutan Anthony Loke berkata, nombor pendaftaran kenderaan siri FF yang mula dibida bermula 14 Mei sehingga 19 Mei lalu merekodkan kutipan lebih RM34 juta.Berdasarkan kepada rekod bidaan, FF8 merupakan Nombor Pendaftaran Kenderaan yang telah dibida dengan harga paling tinggi, iaitu RM950,000 diikuti FF9, FF3, FF2 dan FF7."Siri FF ini juga telah menunjukkan sambutan yang luar biasa daripada pembida-pembida. Jumlah penyertaan keseluruhan pembida siri ini lebih 34,000 orang dan sebanyak 8,348 pembida telah berjaya memenangi nombor pendaftaran masing-masing. "Jumlah penglibatan pembida dan pemenang bagi siri FF ini juga merekodkan penyertaan tertinggi sejak aplikasi atas talian JPJeBid dilancarkan," katanya dalam sidang media di Lobi Parlimen.Sistem JPJeBid ditawarkan kepada orang awam sejak 15 April 2019.Pembidaan nombor plat secara atas talian itu merupakan suatu manifesti jelas terhadap usaha Jabatan Pengangkutan Jalan untuk menyediakan perkhidmatan secara digital kepada rakyat.


Bekalan daging, telur di Perak stabil - Exco

IPOH, 22 Mei- Pengeluaran daging dan telur melibatkan ayam serta itik di Perak adalah stabil.Exco Pembangunan Luar Bandar, Perladangan, Pertanian dan Industri Makanan Perak, Datuk Mohd Zolkafly Harun berkata tahap pengeluaran bagi kedua-dua komoditi tersebut melebihi kadar sara diri negeri untuk tempoh lima tahun berturut-turut.Pengeluaran daging ayam dan itik adalah 372,825 tan metrik manakala telur ayam dan itik berjumlah 2.083 bilion biji tahun lepas dan jumlah itu dapat menampung keperluan rakyat Perak."Jabatan Perkhidmatan Veterinar menjalankan aktiviti kawalan penyakit ternakan menerusi program survelan penyakit haiwan kebangsaan bagi memastikan wabak penyakit sentiasa terkawal."Ia juga bagi menjamin pengeluaran komoditi daging dan telur," katanya kepada pemberita di sini.


Kerajaan komited tambah baik perkhidmatan guaman

KUALA LUMPUR, 22 Mei- Kerajaan komited menambah baik perkhidmatan guaman bagi memastikan golongan memerlukan tidak terkecuali bagi mendapatkan akses pembelaan.Ke arah itu, sesi libat urus bersama pakar akademik di sepuluh Fakulti Undang Undang Institusi Pengajian Tinggi Awam (IPTA) dan Institusi Pengajian Tinggi Swasta (IPTS) sedang dilaksana bagi meneliti parameter penggubalan akta pembelaan awam.Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said berkata, "kajian meliputi perbandingan pelaksanaan bantuan guaman di luar negara."Kajian akan dilaksanakan ini akan meliputi kajian perbandingan pelaksanaan luar negara, parameter dan sebagainya berkaitan penggubalan Akta Pembelaan Awam untuk menerajui perkhidmatan bantuan guaman bagi kes-kes jenayah di Malaysia. "Kesemua input yang diperolehi sedang dan akan diperhalusi sebelum Kerajaan memuktamadkan parameter Akta Pembelaan Awam dalam masa terdekat," katanya di Dewan Rakyat bagi menjawab soalan Ahli Parlimen Kota Bharu, Datuk Seri Takiyuddin Hassan.Insitusi Pengajian terlibat, termasuklah, Universiti Malaya (UM), Universiti Kebangsaan Malaysia (UKM) dan Universiti Utara Malaysia (UUM).


Bangunan KWSP terbakar kali kedua

SELANGOR, 22 Mei- Sebuah bangunan Kumpulan Wang Simpanan Pekerja (KWSP) di Jalan Gasing, Petaling Jaya yang terbakar pagi ini tidak melibatkan sebarang mangsa.Pusat Gerakan Operasi (PGO) Jabatan Bomba dan Penyelamat (JBPM) Selangor menerima panggilan kecemasan mengenai kejadian pada pukul 10.39 pagi.Anggota dari Balai Bomba dan Penyelamat (BBP) Seksyen 7, BBP Serdang, BBP Penchala, BBP Puchong, BBP Hang Tuah bersama kira-kira 11 jentera digegaskan ke lokasi kejadian dan tiba pada jam 10.45 pagi.

Kebakaran melibatkan tingkat empat dan lima bangunan lama KWSP.

"Api berjaya dikawal pada pukul 11.08 pagi. Tiada mangsa terlibat dilaporkan," katanya dalam kenyataan.

Insiden berkenaan merupakan kali kedua berlaku di premis terbabit dengan kali pertama berlaku pada Februari 2018.Sementara itu, Jabatan Hal Ehwal Korporat KWSP dalam kenyataan mengesahkan bangunan tersebut tidak berpenghuni."Bangunan terbabit kini kosong dan tidak berpenghuni, dan tiada kecederaan dilaporkan buat masa ini."Pihak bomba akan menyiasat punca kebakaran," katanya.


Malaysia bincang isu 1MDB dengan Putera Mahkota Abu Dhabi

KUALA LUMPUR, 22 Mei- Kerajaan akan meneruskan perbincangan bersama Putera Mahkota Abu Dhabi yang juga Pengerusi Majlis Eksekutif Abu Dhabi, Sheikh Khaled bin Mohamed bin Zayed Al Nahyan bagi mencari jalan penyelesaian berkaitan isu hutang 1Malaysia Development Berhad (1MDB).Perdana Menteri Datuk Seri Anwar Ibrahim, berkata perbincangan lanjut itu diadakan sempena lawatan khas empat hari Sheikh Khaled ke Malaysia yang bermula semalam."Penyelesaian 1MDB dengan pihak International Petroleum Investment Co (IPIC) USD1.8 bilion dolar dan seperti kita tahu Putera Mahkota UAE hadir sekarang untuk meneruskan langkah-langkah perbincangan termasuk soal pelaburan," katanya.Sheikh Khaled dijadual melakukan kunjungan hormat ke atas Perdana Menteri serta bertukar pandangan mengenai pelbagai isu berkepentingan bersama di Parlimen petang ini.


Eksport digital, RM2.5 bilion disasarkan kerajaan hujung tahun ini

KUALA LUMPUR, 22 Mei- Kerajaan menyasarkan RM2.5 bilion hasil eksport digital menjelang penghujung 2023.Timbalan Menteri Komunikasi dan Digital Teo Nie Ching optimis ia boleh dicapai menerusi inisiatif kementerian seperti Program eUsahawan yang menyediakan pelbagai latihan peningkatan kemahiran digital.Ke arah itu, modul berasaskan eUsahawan diintegrasikan dalam silibus pembelajaran di lebih 550 pusat pengajian seluruh negara bagi mendedahkan lebih ramai belia mengenai potensi perniagaan berkenaan."Program modul eUsahawan telah diintegrasi dalam silibus mata pelajaran di lebih 35 institusi pengajian tinggi dan Pendidikan dan Latihan Teknikal dan Vokasional (TVET) dan menjadi sumber pembelajaran di lebih 550 pusat pengajian seluruh Malaysia."Sehingga hujung 2022, lebih 278,000 iaitu 59.4% adalah golongan wanita lebih daripada 425,000 iaitu 92.2% adalah golongan muda antara 18 hingga 40 tahun," katanya kepada pemberita di sini.Tahun ini, eUsahawan Modular diperkenal bagi menawarkan latihan intensif berkaitan topik pengurusan, pemasaran dan penggunaan teknologi digital seperti Strategi Model Perniagaan, Pembangunan Kandungan Kreatif, Penggunaan Platform Media Sosial dan Pengurusan Platform e-Dagang bagi membantu syarikat-syarikat tempatan dalam mempromosikan dan mengembangkan perniagaan di pasaran tempatan mahupun global.


T20 tidak akan terima subsidi elektrik dan haji - Anwar

KUALA LUMPUR, 22 Mei- Golongan berpendapatan tinggi atau T20 tidak akan lagi menerima subsidi yang diberikan kerajaan berkenaan tarif elektrik dan haji.Bagaimanapun, kerajaan tidak akan menaikkan kadar itu bagi golongan berpendapatan rendah (B40).Perdana Menteri Datuk Seri Anwar Ibrahim berkata, Pangkalan Data Utama (PADU) akan menyelaras penilaian agihan subsidi tersebut kepada golongan yang layak."Pemberian subsidi bersasar juga menjadi isu. Kita tidak naikkan kadar elektrik melainkan untuk golongan T20. Saya jelaskan di sini untuk T20 sahaja iaitu rumah-rumah besar tidak akan diberi subsidi elektrik dan PADU dapat menyelaraskan semua angka-angka yang disebut. "Kita akan tambah bantuan kewangan haji kepada golongan B40, tetapi bukan kepada golongan T20. Tiada lagi subsidi daripada kerajaan untuk kumpulan ini. Mereka perlu menampung kos haji sepenuhnya kerana mereka dalam kalangan yang mampu," katanya ketika menjawab pertanyaan wakil Larut, Datuk Seri Hamzah Zainuddin.Minggu lalu, Anwar berkata, hanya pengguna domestik yang menggunakan elektrik berlebihan akan dikenakan caj tarif elektrik semasa dan tidak diberikan subsidi.Ia bertujuan untuk mengurangkan beban pengguna domestik terutama golongan B40 dan M40.Sebelum ini, kerajaan juga bersetuju tidak menaikkan tarif elektrik kecuali kepada pihak industri sektor tertentu.


Lelaki ditahan e-mel ancaman bom palsu di Ipoh

IPOH, 22 Mei- Seorang lelaki warga tempatan ditahan kerana membuat ancaman bom palsu menerusi e-mel di sebuah pusat membel-belah disini.Ketua Polis Daerah Ipoh, Asisten Komisioner Yahaya Hassan berkata, suspek, 43, itu ditahan di sebuah rumah di Kampar bersama alat telekomunikasi yang digunakan.

"Satu laporan polis dibuat oleh pengurus premis terbabit pada Ahad selepas menerima e-mel daripada suspek yang menyatakan terdapat ancaman bom di premis berkenaan dan meminta pihak pengurusan mempertingkatkan langkah keselamatan," katanya dalam kenyataan hari ini.

Terdahulu, Unit Pemusnah Bom (UPB) dari Ibu Pejabat Polis Kontinjen Perak telah menjalankan pemeriksaan dan mengesahkan ancaman bom tersebut adalah palsu.Siasatan lanjut mendapati suspek mempunyai sejarah penyakit psikiatri dan sedang menerima rawatan di Klinik Pakar Psikiatri Hospital Raja Permaisuri Bainun (HRPB), di sini.Ujian saringan air kencing juga mendapati suspek tidak di bawah pengaruh dadah.Kes disiasat di bawah Seksyen 507 Kanun Keseksaan dan kertas siasatan akan dirujuk kepada Timbalan Pendakwa Raya untuk tindakan selanjutnya.Polis turut mengingatkan orang awam agar tidak memberikan maklumat palsu yang boleh menjejaskan keselamatan dan ketenteraman awam.

"Sebarang spekulasi yang boleh menjejaskan keselamatan awam dan menimbulkan kegusaran kepada masyarakat hendaklah dielakkan," katanya.


MB Perak nafi wujud usaha jatuhkan kerajaan negeri

IPOH, 22 Mei- Sebarang usaha menjatuhkan Kerajaan Pepaduan di Perak dinafikan wujud di negeri itu oleh Menteri Besar, Datuk Seri Saarani Mohamad.Beliau menegaskan, kerajaan yang dibentuk kini merupakan kerajaan yang kuat dan stabil.Justeru, beliau menasihatkan semua pihak untuk berpolitik secara bertanggungjawab dengan tidak mencetuskan persepsi buruk kepada pihak lain."Bila digambarkan keadaan kerajaan negeri yang tidak stabil atau digambarkan ada kemungkinan bertukar kerajaan, maka tidak akan ada pelabur yang akan datang ke negeri Perak. Ini sebab, kerajaan yang 'flip flop' (bertukar-tukar) serta pertukaran pemimpin akan menyebabkan pertukaran posisi."Jadi, ia akan mengundang kebimbangan, kekhuatiran dan ketidakyakinan dalam kalangan pelabur," katanya dalam sidang media sempena Persidangan Dewan Undangan Negeri Perak di Bangunan Darul Ridzuan di sini.Terdahulu, Ketua Pembangkang Perak, Razman Zakaria mendakwa beberapa Ahli Dewan Undangan Negeri (ADUN) kerajaan ada datang berjumpa dengannya ketika khabar angin wujud gerakan untuk menumbangkan Kerajaan Perpaduan Perak. Razman yang juga Pesuruhjaya Pas Perak bagaimanapun enggan mendedahkan jumlah dan nama ADUN kerajaan yang didakwa berjumpa beliau.

(Sidang media sempena Persidangan Dewan Undangan Negeri Perakdi Bangunan Darul Ridzuan di Ipoh)


Sentimen berhati-hati dorong Bursa Malaysia dibuka rendah

KUALA LUMPUR, 22 Mei- Bursa Malaysia dibuka rendah pada pagi urus niaga Isnin, didorong oleh sentimen berhati-hati yang berterusan dalam kalangan pelabur berikutan rundingan mengenai siling hutang Amerika Syarikat (AS), kata seorang penganalisis.Pada pukul 9.18 pagi, FTSE Bursa Malaysia KLCI (FBM KLCI) susut 7.28 mata kepada 1,421.26 daripada 1,428.54 pada penutupan Jumaat lepas.Indeks barometer dibuka 4.92 mata lebih lemah pada paras 1,423.62.Di pasaran yang lebih luas menyaksikan kaunter rugi mengatasi kaunter untung 242 berbalas 132, manakala 270 kaunter tidak berubah, 1,604 tidak diniagakan dan 14 yang lain digantung.Jumlah dagangan 260.59 juta unit bernilai RM89.59 juta.Menurut Malacca Securities Sdn Bhd, pelabur dijangka mengambil sikap berhati-hati walaupun pengerusi Rizab Persekutuan AS Jerome Powell mengulas mengenai kenaikan kadar faedah yang kurang agresif kerana kebimbangan timbul berikutan pemberhentian seketika rundingan mengenai siling hutang AS."Semua mata akan tertumpu kepada minit Jawatankuasa Pasaran Terbuka Persekutuan (FOMC) AS serta kadar inflasi Malaysia minggu ini," katanya dalam nota hari ini.Dari segi komoditi, ia berkata minyak mentah brent diniagakan melebihi paras US$75 setong, manakala harga minyak sawit mentah berlegar di bawah RM3,500 satu tan. Harga emas kekal di bawah US$2,000 setiap auns.Dalam kalangan saham wajaran tinggi, Maybank, Tenaga Nasional dan Press Metal susut tujuh sen kepada RM8.71, RM9.75 dan RM4.71, manakala Public Bank turun dua sen kepada RM3.96 dan Petronas Dagangan menguncup 36 sen untuk mencatatkan paras RM22.24.Bagi kaunter aktif, Bahvest Resources menokok 2.5 sen kepada 16.5 sen, Jade Marvel meningkat 1.5 sen kepada 23.5 sen dan Iconic Worldwide menokok setengah sen kepada 15 sen, tetapi Ho Wah Genting turun 1.5 sen kepada sembilan sen.Di papan indeks, Indeks FBM Emas merosot 42.10 mata kepada 10,432.65, Indeks FBMT 100 susut 42.14 mata kepada 10,128.22 dan Indeks FBM Emas Syariah turun 38.81 mata kepada 10,790.70.Indeks FBM ACE pula meningkat 7.22 mata kepada 5,010.12 dan Indeks FBM 70 kerugian 16.16 mata kepada 13,629.59.Mengikut sektor, Indeks Produk dan Perkhidmatan Perindustrian turun 0.33 mata kepada 164.66, Indeks Perkhidmatan Kewangan lemah 74.48 mata menjadi 15,531.75, Indeks Perladangan lebih rendah 32.20 mata kepada 6,994.35 dan Indeks Tenaga menguncup 0.89 mata menjadi 838.64. - BERNAMA


Lelaki dipercayai seludup arak, rokok ditahan

MUAR, 22 Mei- Seorang lelaki tempatan ditahan kerana dipercayai terlibat penyeludupan arak dan rokok tanpa cukai di sebuah rumah di Sri Menanti, Parit Jawa di sini, 17 Mei lalu.Ketua Polis Daerah Muar, ACP Raiz Mukhliz Azman Aziz berkata suspek 56 tahun aktif melakukan kegiatan itu sebulan lalu."Polis merampas 1,631 karton rokok dan 72 botol arak yang dipercayai belum mendapat kelulusan kastam."Nilai keseluruhan rampasan sebanyak RM103,514."Suspek mempunyai lima rekod lampau dengan beberapa kesalahan sebelum ini."Kes disiasat mengikut Seksyen 135(1) (d) Akta Kastam 1967," katanya menerusi kenyataan.Tambahnya, orang ramai dinasihat tidak terlibat dengan sebarang penyeludupan serta terus menyalurkan maklumat kegiatan tersebut.Pihaknya akan terus mengekang dan membanteras kegiatan penyeludupan terutamanya di Muar.


Malaysia ambil langkah proaktif menangani Islamofobia

KUALA LUMPUR, 22 Mei- Malaysia akan mengambil langkah proaktif bagi menangani fahaman Islamofobia di negara luar, kata Perdana Menteri Datuk Seri Anwar Ibrahim.“Menyingkap soal fahaman agama yang melampau, tentunya ini berpangkal pada soal pendidikan dan bagaimana masyarakat kita dididik dan diasuh.“Sering diingatkan bahawa sayugia (sepatutnya) kita menjadi pendakwah dan bukan penghukum. Justeru penting untuk diketengahkan fahaman yang lebih sederhana serta membudayakan Adab al-Ikhtilaf dalam menyikapi perbedaan pandangan,” katanya menerusi catatan di Facebook rasmi hari ini.Anwar dan isteri Datuk Seri Dr Wan Azizah Wan Ismail meraikan ulama terkenal Zimbabwe Dr Mufti Ismail Menk, Syeikh Muhammad Salah dari Huda TV, Amerika Syarikat dan Syeikh Wael Ibrahim dari The Aware Academy, Australia di Putrajaya pada Ahad.“Saya terharu dengan rasa senang dan nyaman Mufti Menk dan rombongannya sepanjang keberadaan mereka di Malaysia. Beliau berhasrat untuk kembali dengan lebih kerap ke sini.“Saya nyatakan bahawa pintu kita sentiasa terbuka dan mudah-mudahan negara tercinta ini sentiasa mendapat limpahan berkat dari Allah SWT,” katanya.

(Anwar Ibrahim bersalaman dengan Ismail Menk/Foto facebook Anwar Ibrahim)


Azmin beri bayangan tidak bertanding PRN Selangor

(Pengerusi PN Selangor, Datuk Seri Mohamed Azmin Ali/ BERNAMA)

SHAH ALAM, 22 Mei - Pengerusi Perikatan Nasional (PN) Selangor Datuk Seri Mohamed Azmin Ali memberi bayangan tidak bertanding dalam Pilihan Raya Negeri (PRN) akan datang.Mohamed Azmin secara peribadi berkata sudah tiba masa untuknya memberikan laluan kepada tokoh muda dalam Perikatan Nasional (PN) untuk bertanding setelah beliau berkhidmat sebagai wakil rakyat selama tujuh penggal.Beliau berkhidmat masing-masing tiga penggal di Parlimen Gombak dan Dewan Undangan Negeri (DUN) Bukit Antarabangsa manakala satu penggal di DUN Hulu Kelang.“Ramai yang berpotensi dalam PN dan saya akan terus memberikan khidmat serta sumbangan saya kepada perjuangan PN dan inilah yang sedang saya lakukan," katanya.Beliau ditemui pada Majlis Rumah Terbuka Aidilfitri PN di Kompleks Belia dan Kebudayaan Selangor di Shah Alam, malam tadi.Hadir sama, Presiden PN, Tan Sri Muhyiddin Yasin serta pimpinan PN selain 30,000 pengunjung menerusi lima sesi bermula 6 petang hingga 12 tengah malam.

(Mohamed Azmin (tengah) bersama tetamu yang hadir pada Majlis Rumah Terbuka Aidilfitri PN di Kompleks Belia dan Kebudayaan Selangor di Shah Alam, malam tadi)


Raja Permaisuri berangkat ke Majlis Santapan Malam Diraja persidangan ACWW edisi ke-30

KUALA LUMPUR, 21 Mei- Raja Permaisuri Agong Tunku Azizah Aminah Maimunah Iskandariah berkenan berangkat ke Majlis Santapan Malam Diraja sempena Persidangan Wanita Desa Sedunia (ACWW) 2023 di Istana Negara malam ini.Tunku Azizah, yang juga Presiden Institut Wanita Pahang, tiba pada 8.40 malam dengan diiringi oleh Raja Permaisuri Perak Tuanku Zara Salim dan Tunku Ampuan Besar Negeri Sembilan Tuanku Aishah Rohani Almarhum Tengku Besar Mahmud.Turut berangkat Tengku Permaisuri Selangor Tengku Permaisuri Norashikin, Sultanah Kelantan Nur Diana Petra Abdullah dan isteri Yang Dipertua Melaka Toh Puan Asmah Abd Rahman.Hadir sama 500 tetamu terdiri daripada anggota ACWW dari seluruh dunia yang mengambil bahagian dalam persidangan itu yang berlangsung dari 17 hingga 25 Mei ini.Majlis itu turut diserikan dengan persembahan kebudayaan bagi memperkenal keunikan dan kepelbagaian seni, budaya serta etnik di Malaysia kepada delegasi asing.

ACWW diasaskan pada 1929 untuk menghimpunkan wanita luar bandar dan organisasi mereka di seluruh dunia bagi menangani cabaran yang dihadapi susulan pengasingan komuniti serta diskriminasi terhadap kaum hawa serta kekurangan penglibatan golongan itu dalam proses politik .Keanggotaan ACWW merangkumi 82 negara dan sejak tahun 1947, ia telah meluluskan lebih 180 resolusi dasar melalui undian popular.


Sheikh Khaled tiba di Malaysia sempena lawatan khasnya

SEPANG, 21 Mei - Putera Mahkota Abu Dhabi, Sheikh Khaled bin Mohamed bin Zayed Al Nahyan tiba di Kompleks Bunga Raya, Lapangan Terbang Antarabangsa Kuala Lumpur (KLIA) untuk lawatan khas empat hari ke Malaysia. Baginda tiba kira-kira pukul 8.40 malam tadi disambut Pemangku Raja Pahang Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah, Timbalan Perdana Menteri, Datuk Seri Fadillah Yusof, Menteri Luar Negeri, Datuk Seri Dr. Zambry Abdul Kadir dan Duta Besar Emiriah Arab Bersatu (UAE) ke Malaysia, TYT Khalid Ghanim Al Ghaith. Sejurus tiba baginda melintasi kawalan kehormat setempat yang terdiri daripada dua pegawai dan 26 anggota Batalion Pertama Rejimen Renjer Diraja (1RRD), diketuai oleh Kapten Muhammad Syafiq Najmi Bin Mazlan.

Ini merupakan lawatan sulung baginda ke Malaysia sejak dilantik sebagai Putera Mahkota dan Pengerusi Majlis Eksekutif Abu Dhabi. Sheikh Khaled dijadual mengadakan kunjungan hormat kepada Perdana Menteri, Datuk Seri Anwar Ibrahim dan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.


Lebih ramai pegawai JIM diletakkan di pintu masuk utama negara

PORT DICKSON, 21 Mei- Jabatan Imigrisen Malaysia (JIM) akan menempatkan lebih ramai pegawai agensi itu di pintu masuk utama negara di Kuala Lumpur dan Johor pada masa akan datang mengikut keperluan.Menteri Dalam Negeri Datuk Seri Saifudin Nasution Ismail berkata, "ia bagi menambah kekuatan petugas sekaligus mengurangkan kesesakan di lokasi berkenaan."Seramai 100 orang pegawai yang menamatkan latihan hari ini akan ditugaskan di lokasi strategik iaitu di Pintu Masuk Bangunan Sultan Iskandar dan Kompleks Sultan Abu Bakar di Johor.100 orang lagi akan ditempatkan di Lapangan Terbang Antarabangsa Kuala Lumpur Satu dan Dua bermula esok manakala baki 22 orang lagi akan ditempatkan di Bahagian Keselamatan dan Pasport Putrajaya, Selangor dan Sarawak."Kerana sebelum ini, ada juga kekurangan untuk penugasan. Kami percaya penubuhan Pasukan Respon Pantas ditubuhkan bagi meredakan kesesakan di lokasi."Penempatan 222 pegawai yang tamat latihan ini dapat meredakan isu kesesakan di pintu masuk negara," pada Majlis Tamat Perbarisan Tamat Latihan Kadet Imigresen Siri 1 Tahun 2023 Di Akedemi Imigresen Malaysia (AIMM), Port Dickson.Dalam pada itu seramai 222 Anggota Imigresen yang berjaya menamatkan Latihan Kursus Asas, Tinggi dan Pengurusan Keimigresenan Siri Satu Tahun 2023.


(Peruntukan berkenaan akan disalurkan kepada JPWPKL dan JPNS)

PUTRAJAYA, 21 Mei- Kementerian Pendidikan (KPM) akan segera menyalurkan peruntukan kecemasan bagi membaiki 36 buah sekolah di Kuala Lumpur dan Selangor yang rosak akibat kejadian ribut Jumaat lalu.Peruntukan berkenaan akan disalurkan kepada Jabatan Pendidikan Wilayah Persekutuan Kuala Lumpur (JPWPKL) dan Jabatan Pendidikan Negeri Selangor (JPNS).Menerusi kenyataan, KPM memaklumkan kejadian tersebut telah mengakibatkan kerosakan 27 buah sekolah di Kuala Lumpur dan sembilan di Selangor.Penilaian lanjut terhadap kerosakan yang berlaku di sekolah berkenaan dibuat dengan kerjasama daripada Jabatan Kerja Raya.Menurut kenyataan itu, JPWPKL, JPNS dan PPD akan melaksanakan kerja pembaikan dan pembersihan segera bagi membolehkan sesi pengajaran dan pembelajaran diteruskan tanpa sebarang gangguan.

(KPM salur peruntukan kecemasan baiki sekolah rosak)


Sambutan Minggu Perpaduan wujudkan perpaduan dalam kepelbagaian

KUCHING, 21 Mei- Pelancaran Sambutan Minggu Perpaduan Peringkat Kebangsaan 2023 telah disempurnakan oleh Yang diPertuan Agong Al-Sultan Abdullah Ri'ayatuddin Al-Mustafa Billah Shah, di Tebingan Kuching Sarawak, hari ini.Sambutan Minggu Perpaduan merupakan salah satu inisiatif di bawah Kembara Perpaduan Malaysia MADANI, yang akan disambut di seluruh negara pada minggu terakhir bulan Mei setiap tahun.Ia juga manifestasi perpaduan dalam kepelbagaian kaum, yang dikecapi sejak sekian lama, dan terus dipelihara.Pada tahun ini, Kuching dipilih sebagai tuan rumah bagi sambutan peringkat kebangsaan, bersempena dengan pengiktirafannya sebagai Bandaraya Perpaduan.Sambutan Minggu Perpaduan turut disambut di 15 lokasi lain di seluruh negara, sebagai usaha merapatkan hubungan antara etnik.Pada majlis sama, Al Sultan Abdullah turut perkenan melancarkan lagu tema perpaduan bertajuk "Setia Perpaduan", yang menggabungkan pelbagai bahasa dan dialek di Malaysia. Lagu itu adalah hasil cetusan idea Yang diPertuan Agong demi menerapkan semangat perpaduan rakyat Malaysia dan merupakan ciptaan Datuk DJ Dave, manakala liriknya ditulis oleh Profesor Dr. Lim Swee Tin.Pengisian lain majlis termasuk persembahan MADANI Perpaduan dan persembahan kapsul Suara Anak Malaysia.Majlis turut dihadiri Yang di-Pertua Negeri Sarawak Tun Pehin Sri Abdul Taib Mahmud, Perdana Menteri, Datuk Seri Anwar bin Ibrahim dan Premier Sarawak Datuk Patinggi Tan Sri Abang Johari Tun Openg.

(Sambutan Minggu Perpaduan Peringkat Kebangsaan 2023 di Sarawak)


Tiada masalah isu bekalan gula di Perlis

KANGAR, 21 Mei- Isu bekalan Gula tidak menjadi masalah di Perlis berikutan empat pemborong sedia ada di negeri itu menerima gula daripada dua syarikat pengeluar utama iaitu MSM Malaysia Holding Bhd (MSM) dan Central Sugar Refinery Sdn Bhd (CSR).Sejak semalam hampir 390,000 kilogram gula diterima.Menurut Pengarah Pejabat Perdagangan Dalam Negeri dan Kos Sara Hidup (KPDN) Perlis Norazah Jaapar, "peniaga  tidak perlu mencatu jualan gula kepada pengguna dan pengguna dinasihatkan untuk mendapatkan bekalan daripada pemborong utama di negeri ini."Secara purata, gula yang dibekalkan di negeri itu adalah sekitar 300,000  kilogram sebulan, namun jumlah itu meningkat melebihi 380,000 kilogram.Ia berikutan penutupan sementara kilang pengeluar di Kuala Nerang yang perlu melakukan pengantian komponen alat ganti dan dijangka beroperasi semula pada Jun ini."Sebenarnya tidak berlaku isu kekurangan gula itu, bekalan gula adalah stabil. Cuma kita minta kepada peruncit-peruncit untuk datang kepada pemborong kita."Jika tidak pasti boleh berhubung dengan pihak KPDN Perlis untuk dapatkan bekalan," katanya di sini.Jelasnya, sebelum ini bekalan gula terganggu disebabkan permintaan orang ramai dan juga pada musim perayaan.Bagaimanapun, peniaga dinasihatkan supaya tidak menaikkan harga gula sewenang-wenangnya dan menyorokkan bekalan berkenaan bagi menglakkan dikenakan tindakan.KPDN Perlis turut menasihatkan pengguna agar tidak melakukan pembelian panik kerana bekalan gula mencukupi dan pembeli digalakkan untuk mendapatkan berita daripada sumber sahih.


13 juta liter pertambahan air sehari diperlukan sepanjang LIMA '23

LANGKAWI, 21 Mei- Pertambahan air terawat sebanyak 13 juta liter padu sehari diperlukan sepanjang berlangsungnya Pameran Antarabangsa Maritim dan Aeroangkasa Langkawi 2023 (LIMA '23) yang bermula 23 hingga 27 Mei ini.Sehubungan itu, Syarikat Air Darul Aman Sdn. Bhd. (SADA) bersedia dengan pelan kontingensi selama lapan hari bermula hari ini sebagai langkah bagi mengurangkan risiko berlakunya gangguan bekalan air di daerah tersebut. Ia juga sebagai persediaan awal dalam menghadapinya melalui tindakan jangka masa segera dan tindakan jangka masa pendek yang telah digariskan.SADA dalam kenyataan memaklumkan, "antara kawasan yang diberi perhatian oleh SADA adalah kawasan Pekan Kuah, Pantai Cenang, Pantai Tengah, Datai, Pemandangan Indah, Kampung Kilim, Kampung Huma dan beberapa lagi kawasan lain." Sebelum pelaksanaan pelan kontingensi ini, SADA telah melaksanakan kerja-kerja penyelenggaraan berterusan secara bersepadu melibatkan aset dan infrastruktur air seperti pemantauan paras kolam, melakukan servis injap kawalan tekanan dan memastikan rumah-rumah pam berada dalam keadaan baik. Sebanyak 16 buah lori tangki disediakan bagi mempercepatkan masa tindakan bantuan bekalan air ke kawasan yang terjejas. Selain itu, 91 buah tangki statik telah ditempatkan di kawasan-kawasan tinggi dan di penghujung sistem agihan serta beberapa lokasi yang telah dikenal pasti sering berlaku masalah tekanan air rendah. Jelas SADA, kerja-kerja berkenaan dilakukan bagi memastikan LRA beroperasi pada tahap optimum, menstabilkan serta meningkatkan paras kapasiti tangki, meningkatkan kapasiti air mentah untuk diproses dan melancarkan sistem agihan bekalan air. SADA turut menangguh sebarang kerja-kerja penyelenggaraan yang boleh mengganggu pengoperasian LRA.

(Pameran Antarabangsa Maritim dan Aeroangkasa Langkawi 2023)


Kumpulan pertama jemaah haji Malaysia tiba di Madinah

MADINAH, 21 Mei - Kumpulan pertama 284 jemaah haji Malaysia musim 1444 Hijrah tiba di hotel penginapan di Saja Al Madinah di sini pada pukul 8.10 pagi waktu tempatan.Kesemua jemaah berkenaan yang berlepas kira-kira pukul 3.00 pagi Ahad dari Lapangan Terbang Antarabangsa Kuala Lumpur (KLIA), tiba di Lapangan Terbang Antarabangsa Prince Mohammad bin Abdulaziz di sini pada 7.00 pagi Ahad waktu tempatan.Ketibaan rombongan jemaah yang menaiki tujuh buah bas ke hotel penginapan itu disambut Duta Besar Malaysia ke Arab Saudi Datuk Wan Zaidi Wan Abdullah, Timbalan Ketua Rombongan Haji (Kebajikan) Nurrinanuwar Shamsuddin, Pengarah Operasi Madinah Ashrof Shamsuddin serta pengurusan dan petugas Tabung Haji (TH).Wan Zaidi berkata proses ketibaan berjalan lancar dengan jemaah tidak perlu menunggu lama di lapangan terbang menerusi program praperlepasan jemaah haji atau 'Makkah Route'."Ia memudahkan jemaah haji Malaysia yang tiba di Madinah dan Jeddah dengan urusan pasport dilakukan sebelum berangkat ke sini," katanya kepada pemberita di sini.

(Ketibaan rombongan jemaah disambut Duta Besar Malaysiake Arab Saudi Datuk Wan Zaidi Wan Abdullah)

Sementara itu, wajah kegembiraan dan terharu, terpancar di wajah para jemaah haji rombongan pertama yang selamat tiba, di sini.Rata-rata jemaah yang tiba di bangunan penginapan berpuas hati dengan perkhidmatan pihak TH."Alhamdullillah kali pertama saya ke Mekah..memang sangat membantu, sangat gembira, kata jemaah suami isteri, Zulkifli Ahmad dan Surmayati Enche Yusoff."Terasa teruja dapat jejak kaki ke Madinah, macam bermimpi, dalam ramai-ramai kita dipilih Allah SWT. Alhamdullillah sepanjang kita Madinah, Tabung Haji bagus, banyak membantu,"kata Wan Rusli Wan Mamat.


KUALA KEDAH, 21 Mei- Pada hari kebiasaan, pesisir Pantai Leman, Kota Marina Kuala Kedah sekadar lokasi riadah seisi keluarga.

Namun, suasana bertukar pesta apabila dipenuhi orang ramai berikutan tular fenomena kepah naik ke darat sejak seminggu lalu.

Malah, situasi jarang berlaku itu ibarat rezeki terpijak buat penduduk tempatan.

Fenomena kepah naik ke darat menggamit kehadiran hampir seribu pengunjung setiap hari.

Ramai sanggup berpanas mengutip kepah bersama keluarga apabila air laut surut terutama bermula pukul 3.00 petang.

Selain menggunakan tangan, bingkai kipas turut menjadi pilihan melakukan aktiviti tersebut.

"Seminggu sudah baru hari ni saya ke mari. Mungkin fenomena air pasang besar hantar kepah naik ke pantai, alhamdulillah," kata pelajar, Mohd Asri Mohd Shahril.

Kepah berkenaan dijual RM6 sekilogram di pasaran dan sesuai dijadikan sajian pelbagai menu masakan.

"Jadi meriah semua duduk jauh pakat datang duduk cari. Hari ini ada lebih kurang 30 kilo adalah hasil hari ini. Kadang kala masak ketuk serai, kadang kala shell out, kadang kala masak lemak," kata pengunjung, Rusmuna Zulkifli.

"Petang kelmarin datang, petang ini datang banyak juga hasil, hari ni dah tidak ada selalunya hari-hari banyak orang duduk. Boleh datang awal buat gulai dengan jantung, dengan rebung," kata suri rumah, Supiah Baharom.

Suasana pesta itu juga menguntungkan peniaga hasil peningkatan jualan mereka.

"Alhamdulillah kami peniaga-peniga luar tumpang tular di Kuala Kedah ini kepah naik ke darat. Hasil jualan telah meningkat," menurut peniaga, Mohd Shafiq Osman.

Sementara itu, Pengarah Perikanan Kedah, Sukri Deris ketika dihubungi RTM berkata, pihaknya masih menyiasat punca sebenar fenomena tersebut.

Katanya Jabatan Perikanan difahamkan fenomena tersebut berlaku berikutan terdapat alunan ombak yang kuat berlaku dari arah laut ke kawasan pesisir pantai.

(Kepah naik ke darat, Pantai Leman ibarat tapak pesta)


Sultan Ibrahim berkenan merasmikan Hospital Pakar Damansara 2

(Sultan Johor Sultan Ibrahim Almarhum Sultan Iskandar berkenan berangkat ke Majlis Perasmian KPJ Healthcare’s (KPJ), Hospital Pakar Damansara 2)

KUALA LUMPUR, 21 Mei- Sultan Johor Sultan Ibrahim Ibni Almarhum Sultan Iskandar berkenan merasmikan Hospital Pakar KPJ Damansara 2 (DSH2) di sini hari ini.

Ketibaan Baginda pada jam 12.12 tengah hari disambut Menteri Besar Johor, Datuk Onn Hafiz Ghazi yang juga Pengerusi Johor Corporation (JCorp), Setiausaha Kerajaan Negeri Johor, Tan Sri Azmi Royani, Presiden dan Ketua Eksekutif JCorp, Datuk Syed Mohamad Syed Ibrahim dan kakitangan KPJ Healthcare Berhad .Baginda berkenan menandatangani plak sebagai simbolik perasmian hospital diikuti tayangan montaj dan bacaan doa lobi utama sambil disaksikan barisan pengurusan dan kakitangan DSH2.

(Sultan Johor, Sultan Ibrahim berkenan menandatangani plak sebagai simbolik perasmian Hospital Pakar KPJ Damansara 2)

Baginda turut melawat kompleks hospital di bawah KPJ Healthcare Bhd.Pengerusi KPJ Healthcare Berhad (KPJ Healthcare), Datuk Md Arif Mahmood memaklumkan DSH2 adalah sebahagian daripada usaha berterusan KPJ Healthcare untuk menetapkan penanda aras dalam perkhidmatan penjagaan kesihatan, selain turut menetapkan standard baharu dalam penjagaan klinikal, tumpuan pesakit dan pelanggan.Hospital Pakar KPJ Damansara 2 (DSH2) dibuka pada 1 September 2022 dan dibina di kawasan seluas 1.12 hektar dengan kapasiti 300 katil, 10 unit rawatan rapi (ICU) dan tujuh dewan bedah.Hospital tersebut menggabungkan dan memanfaatkan kuasa digital dan teknologi, dilengkapi dengan kakitangan, jururawat dan perunding yang terlatih dan berpengalaman, bagi memastikan pesakit dan pelanggannya menerima tahap penjagaan dan perkhidmatan yang tiada tandingan.


Pembangunan jaringan komunikasi di Sarawak, contoh kepada negeri lain

(Menteri Komunikasi dan Digital Fahmi Fadzil ketika melawat menara telekomunikasi luar bandar Kampung Trombol, Telaga Air hari ini/BERNAMA)

KUCHING, 21 Mei- Pembangunan jaringan komunikasi di Sarawak akan dijadikan contoh untuk dilaksanakan di negeri-negeri lain di Malaysia.Menteri Komunikasi dan Digital, Fahmi Fadzil berkata perancangan terbaharu untuk negeri Sarawak kini melibatkan kajian teknikal untuk memasang alat telekomunikasi di 42 tangki air aras tinggi.

(Fahmi Fadzil memeriksa alat pemancar berteknologi tinggi ketika melawat menara telekomunikasi luar bandar Kampung Trombol, Telaga Air/BERNAMA)

"Jadi semua masalah praktikal ini saya minta diselesaikan segera dan saya minta menjelang bulan Jun, kita telah ada jalan penyelesaian, sekiranya dapat kita buktikan di Bumi Kenyalang ini masalah internet dapat diselesaikan segera. Ia akan digunapakai di negeri-negeri yang lain, Insya-Allah", katanya.Beliau ditemui media semasa melawat menara Telekomunikasi SMART di Kampung Trombol di Telaga Air.Menurut beliau, Menara SMART Kampung Trombol merupakan antara 125 menara yang akan beroperasi menjelang Sambutan Hari Gawai ini di Sarawak, dengan baki 475 lagi akan diusahakan untuk pemasangan alat telekomunikasi.


Insiden ragut nyawa pendaki negara di Everest satu iktibar

(Pendaki solo negara T. Ravichandran, 58, (tengah) disambut kenalan rapat sejurus tiba di KLIA/BERNAMA)

SEPANG, 21 Mei- Misi Malaysia Everest 2023 yang meragut nyawa seorang pendaki negara, satu iktibar untuk memperkemas serta meningkatkan persediaan sebelum menawan gunung tertinggi di dunia itu.Pendaki solo negara, Ravichandran Tharumalingam berpendapat, pelbagai aspek perlu ditambahbaik terutama dalam aspek keselamatan serta langkah menangani risiko perubahan cuaca, struktur dan bentuk muka bumi yang di luar jangkaan.Para pendaki juga disaran sentiasa berinisiatif untuk mempersiapkan diri secukupnya bagi berdepan sebarang kemungkinan dalam misi pendakian."Selalunya kita yang tawan Everest. Tahun ini berbeza. Everest yang tawan kita.Luka kita tahun ini agak mendalam. Jadi, ini masanya untuk mengkaji, dan berfikir semula. Ada banyak lagi aspek yang lain yang perlu di 'study', diuruskan dengan betul, dengan tepat untuk mengurangkan risiko-risiko naik gunung Everest .

"Jadi, diharap semua akan ambil inisiatif untuk jangan pandang rendah pada Everest", katanya semasa sidang media sejurus tiba di Lapangan Terbang Antarabangsa Kuala Lumpur (KLIA). Beliau turut berkongsi detik pertemuan akhirnya dengan rakan-rakan pendaki senegara, sebelum salah seorang rakan pendaki daripada pasukan Misi Malaysia Everest 2023, Allahyarham Leftenan Kolonel Ag Askandar Ampuan Yaacob disahkan meninggal dunia dalam misi tersebut.Kelihatan sebak semasa ditemui media, Ravi berharap supaya seorang lagi pendaki orang kurang upaya (OKU) Muhammad Hawari Hashim yang dilaporkan hilang dalam misi sama, segera ditemukan."Kita tidak pernah kehilangan orang sebelum ini di Everest. Ini adalah kali pertama, kita terpaksa melepaskan dua orang kawan di Everest. Selama ini kita dengar orang lain dari negara lain. Tetapi pada masa ini saya berada di hadapan mereka. Saya menamatkan misi ini."Saya juga menghadapi keadaan yang mencabar, keadaan cuaca yang agak ekstrem dan pada 18, hari seterusnya saya sedang menghala ke gunung kedua, Awang Iskandar dan juga Hawari juga mengalami keadaan yang sukar", katanya.Ravi menyertai Ekspedisi Himalaya Sports Everest-Lhotse 2023 dalam cubaan melakar rekod negara sebagai pendaki Malaysia pertama menawan puncak Gunung Lhotse selepas mengibarkan bendera di puncak Gunung Everest, dengan hanya mengambil masa 24 jam. Beliau berjaya menawan puncak gunung Everest, namun gagal menyempurnakan misi menawan gunung Lhotse, selepas kecederaan lama yang dialaminya pada 2006 berulang sebaik tiba 200 meter menghampiri gunung keempat tertinggi dunia itu.


Kehilangan lembu dan kerbau, penternak rugi lebih RM1 juta

BATU GAJAH, 21 Mei - Kira-kira 30 penternak lembu dan kerbau di beberapa kawasan di Perak kecewa selepas ternakan mereka hilang dipercayai dicuri pihak tidak bertanggungjawab.Kerugian dilaporkan berjumlah lebih RM1 juta membabitkan kehilangan lebih 260 ekor lembu dan kerbau dalam tempoh tiga tahun lalu."Kebanyakkan mereka ini tak tidur malam jaga lembu, jadi kita harap mereka ini meningkatkan kawalan, kita tidak boleh buat apa untuk sementara waktu ini sebab lembu-lembui itu berkeliaran bukan dalam kandang, jadi mereka terpaksa ambil risiko untuk menjaga," kata wakil penduduk, Mohd Rawi Abdullah.

"Biasanya yang hilang ini diaorang (mereka) akan bagi ubat pelali, diaorang akan tembak, lepas itu tambat, apabila kami balik daripada rondaan, masa tu diorang akan ikat naik atas lori, tapi di tempat saya ini memang kerap la berlaku kehilangan binatang, lembu, kerbau," kata penternak, Nazri Zakaria. "Kita bela lembu masa yang panjang, 20 tahun lebih, masa bapa kita bela lembu ini, tapi masa terdekat ini banyak curi, dalam masa tiga tahun ini, banyak hilang, 20 ekor, 30 ekor, banyak hilang kawasan Perak, diorang macam mana ambil, jual, potong, siapa beli, kita belum tahu," kata penternak R.KaviyarasanSehubungan itu, penternak mahu tindakan lebih tegas diambil terhadap mereka yang terlibat dalam kes kecurian tersebut, termasuk mengenakan hukuman yang lebih berat atas kesalahan itu.


KPM segera salur peruntukan kecemasan baiki sekolah akibat ribut

KUALA LUMPUR, 21 Mei- Kementerian Pendidikan Malaysia (KPM) akan segera menyalurkan peruntukan kecemasan bagi membaiki 36 sekolah di Kuala Lumpur dan Selangor yang rosak akibat ribut pada Jumaat lepas. Kerosakan tersebut melibatkan 27 buah sekolah di Kuala Lumpur dan sembilan lagi di Selangor.Menerusi kenyataan yang dikeluarkan, "peruntukan berkenaan bakal disalur kepada Jabatan Pendidikan Wilayah Persekutuan Kuala Lumpur, (JPWPKL) dan Jabatan Pendidikan Negeri Selangor, (JPNS)."Penilaian lanjut kerosakan yang berlaku di sekolah berkenaan, akan dibuat JPWPKL dan JPNS dengan kerjasama Jabatan Kerja Raya (JKR).JPWPKL, JPNS dan PPD juga akan melaksanakan pembaikan serta pembersihan segera bagi membolehkan sesi pengajaran dan pembelajaran (PdP) diteruskan tanpa sebarang gangguan.KPM sentiasa mengambil berat terhadap keselamatan dan kebajikan semua pelajar.


Seorang wanita mengaku bersalah mengasari dua bayi

JOHOR BAHRU, 21 Mei- Nurul Shahira A’shiqin Sulaiman, (28)  mengaku bersalah di hadapan Hakim Datuk Che Wan Zaidi Che Wan Ibrahim Mahkamah Sesyen Johor Bahru.Di atas dua pertuduhan kes mengasari dua bayi berusia 11 dan 9 bulan di sebuah taman asuhan kanak-kanak (taska) di Taman Mutiara Rini, Isnin lalu.Tertuduh didakwa mengikut Seksyen 31(1)(a) Akta Kanak-kanak 2001 yang memperuntukkan hukuman denda sehingga RM50,000 atau penjara maksimum 20 tahun atau kedua-duanya, jika sabit kesalahan.Timbalan Pendakwa Raya, Nurul Syafiqah Sha’ari mencadangkan jaminan RM15,000 bagi setiap pertuduhan dengan seorang penjamin.Mahkamah kemudian membenarkan tertuduh diikat jamin RM8,000 bagi setiap pertuduhan dengan seorang penjamin serta syarat tambahan pasport antarabangsa diserahkan kepada mahkamah.Pebicaraan akan di sambung pada 2 Ogos 2023.

(Nurul Shahira A’shiqin Sulaiman di Mahkamah Sesyen Johor Bahru)


Wisma Putra sahkan kematian dan kehilangan pendaki Gunung Everest

KUALA LUMPUR, 21 Mei- Wisma Putra mengesahkan kejadian yang menimpa Pengarah Angkatan Pertahanan Awam Negeri Kedah Leftenan Kolonel Awang Askandar Ampuan Yaacob.Beliau meninggal dunia pada Jumaat, 19 Mei lalu semasa dalam Misi Malaysia Everest 2023.Dalam satu kenyataan melalui Kedutaan Besar Malaysia di Kathmandu, "jenazah sedang dalam proses dibawa turun dari Gunung Everest ke hospital di Kathmandu bagi tujuan bedah siasat dan pengurusan."Dalam kenyataan sama, "Wisma Putra turut mengesahkan kehilangan salah seorang peserta ekspedisi yang juga merupakan Orang Kurang Upaya (OKU) Muhammad Hawari Hashim."Beliau dipercayai telah berjaya sampai di puncak gunung itu dan telah bergerak turun, namun masih belum dapat dikesan sehingga kini. Wakil Kedutaan sedang berhubung rapat dengan pihak berkuasa tempatan yang sedang giat menjalankan usaha mencari mangsa di sekitar kawasan tersebut.Sebarang perkembangan terkini misi pencarian akan dimaklumkan dari semasa ke semasa.


Hujan lebat, dua insiden pokok tumbang

KUALA LUMPUR, 21 Mei- Kejadian pokok tumbang berlaku di dua lokasi masing-masing di Dutamas Publika dan Taman Tun Dr Ismail akibat hujan lebat pagi tadi.Jurucakap Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur berkata pihaknya menerima panggilan kecemasan kira-kira pukul 8.00 pagi tadi."Panggilan pertama pada pukul 8.05 pagi, membabitkan pokok tumbang di Blok D, Dipo Solaries, Dutamas Publika. "Pokok itu tumbang di atas laluan pintu masuk ke dalam pusat beli-belah berkenaan."Manakala panggilan kedua diterima pada pukul 8.07 pagi, membabitkan pokok tumbang di Jalan Athinahapan 1, Taman Tun Dr Ismail yang menghalang lalu lintas. "Tiada mangsa terbabit dalam kejadian berkenaan," katanya menerusi kenyataan.

(Pokok itu tumbang di atas laluan pintu masuk ke dalam pusat beli-belah berkenaan)


Kerjasama JPPKK-MAH beri pengalaman kerja kepada pelajar

LANGKAWI, 21 Mei- Jabatan Pendidikan Politeknik dan Kolej Komuniti (JPPKK) Kementerian Pendidikan Tinggi julung kali menjalin kerjasama dengan Persatuan Hotel Malaysia (MAH) bagi meningkatkan kebolehpasaran graduan politeknik dan kolej komuniti.Program yang dikenali sebagai POLYCC x MAH at LIMA23 dijadikan sebagai perintis mendedahkan 158 orang pelajar dalam program selama 10 hari.Menurut Pengarah Kanan Kompetensi JPPKK, Zainab Othman, ia suatu kaedah pembelajaran berasaskan pengalaman dalam bidang kulinari dan hospitaliti.Antara yang mengambil bahagian ialah Politeknik Tuanku Syed Sirajudin, Kolej Komuniti Langkawi, Kolej Komuniti Sungai Petani, Kolej Komuniti Chenderoh, Kolej Komuniti Selayang serta Kolej Komuniti Jeli.Sebanyak tujuh buah hotel ternama di pulau pelancongan itu mengambil bahagian.


Raja Muda Perlis gesa tangani jenayah siber

ARAU, 21 Mei- 21 Mei- Usaha menangani jenayah penipuan dalam talian, pencerobohan, ketirisan data serta kecurian identiti perlu terus dipergiat melibatkan pelbagai entiti bagi memastikan pendidikan dan intervensi dapat dilaksanakan secara holistik dan kolektif. Jenayah itu menjadi ancaman serius kepada pengguna.Pemangku Raja Perlis Tuanku Syed Faizuddin Putra Jamalullail bertitah, "semua pihak hendaklah terus menggembleng tenaga dengan mempertingkatkan pelaksanaan program-program kesedaran keselamatan siber bagi memberi kefahaman kepada pengguna internet tentang jenayah scam sekali gus bersama-sama berganding bahu membanteras jenayah ini."Statistik Jabatan Siasatan Jenayah Komersial (JSJK) PDRM menunjukkan, sehingga Mac 2023, kerugian sebanyak RM250 juta telah direkodkan."Kebanyakannya melibatkan jenayah penipuan telekomunikasi, pembelian dalam talian, scam pinjaman tidak wujud dan scam pelaburan.Justeru, semua pihak digesa terus menggembleng tenaga dengan mempertingkat kesedaran keselamatan siber bagi kefahaman pengguna Internet tentang jenayah scam sekali gus membanteras jenayah tersebut.Demikian titah baginda ketika merasmikan Program Jelajah Anti-Scam Kebangsaan 2023 Peringkat Negeri Perlis di Dewan Kecemerlangan, Universiti Malaysia Perlis (UniMAP), Kampus Alam Pauh Putra.Perlis merupkan negeri kedua program Jelajah Anti-Scam Kebangsaan setelah dilancarkan Menteri Komunikasi dan Digital Fahmi Fadzil 18 Mei lalu di Petaling Jaya.


Ditipu ejen jual kereta, lelaki rugi RM90,000

KUALA LUMPUR 21 Mei - Seorang lelaki kerugian RM90,000 dipercayai ditipu seorang ejen jualan kereta pada 12 Mei lepas.Ketua Polis Daerah Brickfields Asisten Komisioner (ACP) Amihizam Abdul Shukor dalam satu kenyataan berkata lelaki tempatan berusia 36 tahun itu telah berurusan dengan suspek berkaitan jual beli kenderaan jenama Honda HRV.Suspek merupakan seorang lelaki tempatan yang bekerja di sebuah syarikat kenderaan terkemuka yang terletak di Jalan Damansara."Pada 9 Januari lepas, mangsa membuat bayaran wang tempahan berjumlah RM500 kepada suspek dan bayaran tersebut telah diserahkan kepada pihak syarikat. Pada 29 April hingga 4 Mei lepas, pengadu telah membuat pembayaran wang secara tunai dan pindahan dalam talian ke nombor akaun syarikat yang diberikan oleh suspek."Namun begitu, pada 11 Mei, pengadu menerima panggilan telefon daripada pengurus pusat pameran yang memaklumkan bahawa pihak mereka masih belum menerima bayaran pendahuluan," katanya, di sini.

Amihizam berkata mangsa turut dimaklumkan bahawa suspek tidak lagi bekerja dengan syarikat mereka dan pihaknya telah mengenal pasti suspek berkenaan bagi tindakan lanjut.Beliau berkata kes ini disiasat bawah Seksyen 420 Kanun Keseksaan kerana tipu dan menasihati orang ramai supaya berhati-hati dengan segala taktik penipuan jenayah scammer yang menyebabkan ramai mangsa lebih terpedaya. "Sebarang jenayah atau aktiviti yang mencurigakan, orang ramai boleh menghubungi National Scam Response Centre (NSC) di talian 997, Hotline Polis Brickfields di talian 03-22979222, Hotline Polis Kuala Lumpur di talian 03-21460584/0585 atau mana-mana balai polis berdekatan," katanya.


Lebih 200 pasar tani seluruh negara - FAMA

KUALA TERENGGANU, 21 Mei- Lembaga Pemasaran Pertanian Persekutuan (FAMA) menyambut baik saranan Jabatan Perangkaan untuk memperluaskan lagi jumlah pasar tani diseluruh negara.Bagaimanapun cadangan itu akan dikaji semula sebelum ianya dilaksanakan tahun depan.Pemangku Ketua Pengarah FAMA, Abdul Rashid Bahri berkata kajian yang akan dibuat turut melibatkan kaedah bilangan penduduk, bilangan pasar raya dan daya beli penduduk di lokasi pilihan."Ketika ini terdapat lebih 200 pasar tani diseluruh negara."Kami mensasarkan penambahan 14 lagi pasar tani tahun ini."Pertambahan pasar tani ini untuk memastikan pengguna mendapatkan bekalan makanan mencukupi pada harga berpatutan," katanya kepada pemberita di sini.


JKKN akan diwujudkan di tiga negeri

SEREMBAN, 21 Mac- Kementerian Pelancongan, Seni dan Budaya (MOTAC) akan mewujudkan Kompleks Jabatan Kebudayaan dan Kesenian Negara (JKKN) di tiga buah negeri iaitu Selangor, Johor dan Sarawak.Timbalan Menterinya, Khairul Firdaus Akbar Khan berkata pihaknya akan mengusahakan perkara tersebut sekali gus menjadikan setiap negeri mempunyai sekurang-kurangnya satu Kompleks JKKN yang dapat dijadikan sebagai pusat pengumpulan budaya."Tiga negeri ini sahaja yang belum mempunyai JKKN. Perbincangan secara serius telah dimulakan di peringkat Persekutuan. Perkara itu penting agar menjadi pusat pengumpulan budaya agar ia dapat diperkasakan," katanya kepada pemberita di sini.Dalam pada itu, pihaknya menyasarkan untuk melaksana 250 program seni warisan budaya di setiap 11 Kompleks JKKN sedia ada.Setakat bulan Mei, hampir 40 peratus daripada sasaran telah tercapai.


Cadangan bina flat baharu di Taman Ungku Tun Aminah, JB akan dikaji

JOHOR BAHRU, 21 Mei- Cadangan pembinaan flat baharu di Taman Ungku Tun Aminah, Johor Bahru bagi menggantikan sebahagian blok lama yang usang akan dikaji.

Exco Perumahan dan Kerajaan Tempatan Johor, Datuk Mohd Jafni Md Shukor berkata, kos pembaikan untuk 4,089 unit flat itu mencecah RM26.3 juta. Beliau berkata, pembinaan blok flat baharu, boleh menjamin kualiti jangka hayat kediaman tersebut selama 45 tahun.

(Exco Perumahan dan Kerajaan Tempatan Johor, Datuk Mohd Jafni Md Shukor)

Blok 16 yang paling terkesan ketika ini memerlukan kos sebanyak RM1.8 juta bagi menyelenggara pendawaian, kerja-kerja paip, saliran, dan mengecat. Bagi tujuan tersebut, Kerajaan Negeri menerusi Majlis Bandaraya Iskandar Puteri (MBIP) akan mengadakan projek perintis bagi menjalankan kerja penyelenggaraan, yang dijangka siap hujung tahun ini."Mengenai peruntukan keseluruhan projek ini sebanyak, RM26.3 juta. Jadi seperti yang diumumkan oleh YB Menteri. Tetapi di peringkat kerajaan negeri, pihak berkuasa tempatan (PBT), kita juga akan buat program tanggungjawab sosial korporat (CSR), ambi1 satu blok 16, sebagai projek perintis", katanya. Beliau berkata demikian semasa menyertai Plogging Johor Bersih di kawasan tersebut, yang disertai lebih 200 peserta daripada pelbagai agensi, serta SWM Environment.


Pergaduhan di stadium, empat lelaki ditahan

IPOH, 21 Mei- Polis Perak menahan empat lelaki dipercayai terlibat dalam pergaduhan melibatkan perlawanan bola sepak antara pasukan Perak FC dan Selangor FC malam tadi.Ketua Polis Daerah Ipoh, ACP Yahaya Hassan berkata pihaknya menahan empat lelaki berusia antara 18 hingga 26 tahun, dipercayai terlibat dalam pergaduhan di Stadium Ipoh itu."Hasil saringan air kencing terhadap salah seorang tangkapan mendapati suspek positif dadah jenis ganja."Kes disiasat di bawah seksyen 147 kanun keseksaan kerana merusuh."Orang awam yang mempunyai maklumat berhubung kejadian itu diminta menghubungi ACP Sze Yuan di talian 012-6195312 bagi membantu mengesan penyokong yang terlibat dalam pergaduhan tersebut," katanya kepada pemberita di sini.Dalam perlawanan tersebut Selangor FC menewaskan Perak FC, 4-0.


Projek Jambatan Sungai Chelong dijangka siap November ini

(Lawatan ke tapak projek Projek jambatan baharu Sungai Chelong di Lubuk Buntar, daerah Bandar Baharu)

BANDAR BAHARU, 21 Mei- Projek Membina Projek Membina Jambatan baharu Sungai Chelong di Lubuk Buntar, daerah Bandar Baharu, dijangka siap mengikut jadual.Kerja-kerja pembinaan sedang giat dilakukan oleh kontraktor yang dilantik oleh Kementerian Kerja Raya dan telah mencapai tahap 55.6 peratus.Ahli Dewan Undangan Negeri, ADUN Bandar Baharu, Datuk Norsabrina Mohd Nor berkata pembinaan jambatan baharu tersebut bagi menggantikan jambatan lama yang runtuh beberapa tahun lalu dan dijangka siap pada November ini.

(Projek Membina Jambatan Baharu Sungai Chelong di Lubuk Buntar, daerah Bandar Baharu)

Selain Projek Membina Jambatan Baharu Sungai Chelong, kerja-kerja memasang paip bersaiz besar bagi Projek Loji Rawatan Air, LRA Lubuk Buntar dan projek menurap semula jalan tersebut sedang dilakukan.Katanya, sepanjang tempoh itu, jalan lencongan sementara telah dibina di kawasan bersebelahan jambatan baharu dan orang ramai dinasihatkan supaya berhati-hati ketika melalui jalan tersebut.“Jadi daripada tiga projek tu memanglah ada sedikit sebanyak masalah untuk diselaraskan. Bila hendak korek, dengan keadaan cuaca, keadaan lalu lintas adalah terjejas tetapi tidak banyak dua peratus sahaja, kita masih lagi di peringkat daerah, Dato’ pegawai daerah sendiri pun memang gesa projek ni untuk cepat, diselaraskan dengan cepat supaya semua tiga-tiga projek itu seiring dan kalau sudah siap semua tu siap (dengan) elok”, Katanya kepada RTM selepas melawat projek tersebut.Beliau yang menaiki bas dua tingkat “Malaysia Madani” turut melawat beberapa kemudahan infrastruktur seperti lampu jalan, sistem perparitan, dan penurapan jalan yang dilaksanakan di Daerah Bandar Baharu.


Agong, Permaisuri zahir takziah kepada keluarga Allahyarham Zainuddin Yahya

(Pengasas dan pemilik Restoran Tukdin Flavours of Malaysia di London, Allahyarham Zainuddin Yahya)

KUALA LUMPUR, 21 Mei 2023- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan takziah kepada seluruh keluarga Allahyarham Zainuddin Yahya, pengasas dan pemilik Restoran Tukdin Flavours of Malaysia di Kota London, United Kingdom yang telah kembali ke Rahmatullah semalam.Menerusi catatan facebook Istana Negara, Seri Paduka Baginda berdua menzahirkan rasa dukacita dengan pemergian Allahyarham dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu ini.

"Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh", menurut catatan tersebut.Allahyarham yang telah menetap lebih 40 tahun di London mengusahakan restoran Tukdin Flavours of Malaysia sejak lebih 13 tahun lalu dengan hidangan Malaysia yang menjadi inspirasi utama restoran berkenaan.Restoran Allahyarham sangat popular dan sering dikunjungi selebriti dunia, malah menjadi pilihan kenamaan, rakyat dan pelajar Malaysia di London.


MARA peruntuk RM760,000 untuk MRSM Baling

BALING, 21 MEI- Majlis Amanah Rakyat (MARA) meluluskan peruntukan berjumlah RM760,000 kepada Maktab Rendah Sains MARA (MRSM) Baling.Pengerusi MARA, Datuk Dr Asyraf Wajdi Dusuki berkata peruntukan tersebut bagi menaik taraf dan membaik pulih bangunan serta peralatan makmal komputer."Ia juga melibatkan kerja-kerja menaik taraf kuarters pekerja dan guru, pembaikan bumbung di bangunan akademik dan lain-lain."Saya berharap usaha ini dapat menjadikan MRSM Baling sebagai institusi kondusif bagi terus melakar kecemerlangan buat para pelajar di sini," katanya kepada pemberita selepas melakukan lawatan ke MRSM Baling.Turut hadir, Timbalan Ketua Pengarah (Pendidikan) MARA Razlan Samsuri, Ketua UMNO Bahagian Baling Datuk Seri Azeez Abd Rahim dan pengurusan MARA Kedah.


Polis Kulim rampas 3,200 karton rokok seludup

KULIM, 21 Mei- Sebanyak 3,200 karton rokok seludup dirampas di Jalan Lunas-Kelang Lama di sini semalam.Ketua Polis Daerah Kulim, Superintenden Mohd Redzuan Salleh berkata bertindak atas maklumat, pihaknya telah menahan sebuah lori dipandu seorang lelaki. Hasil pemeriksaan polis menemui 64 kotak yang setiap satunya mengandungi 50 karton rokok."Rokok dan sebuah lori serta beberapa barangan lain dengan anggaran nilai keseluruhan berjumlah RM192,000 dirampas untuk siasatan lanjut. "Suspek yang mempunyai tiga rekod lampau dibawah Seksyen 395/397 Kanun Keseksaan, Seksyen 324/427 Kanun Keseksaan dan Seksyen 6 (1) Akta Rumah Judi Terbuka 1953 turut ditahan untuk siasatan lanjut. "Kes disiasat dibawah Seksyen 135 (1) (d) Akta Kastam 1967 kerana disyaki membawa rokok seludup tanpa membayar cukai.Tambahnya, orang ramai yang mempunyai maklumat berkaitan aktiviti jenayah agar menyalurkannya di Bilik Gerakan Ibu Pejabat Polis Daerah Kulim di talian 04-4906222.


Lebih 200 anak yatim diraikan dalam majlis Aidilfitri

ALOR SETAR, 21 Mei- Lebih 200 anak yatim diraikan dalam satu majlis Aidilfitri di sini semalam.Usahawan, Datuk Zuraidi Rahim meraikan anak-anak yatim itu sebagai tetamu istimewa pada majlis berkenaan.Kesemua penghuni Rumah Anak-Anak Yatim Kampung Che Bema, Sungai Petani diraikan dengan juadah enak, selain menerima duit dan hamper."Majlis tersebut memberikan keceriaan terhadap kesemua anak yatim tersebut."Ia juga menjadi tanggungjawab setiap insan berkemampuan untuk membantu mereka yang memerlukan," katanya kepada pemberita di sini.Bukan sahaja jamuan Aidilfitri, malah pada bulan-bulan lain, beliau turut mengadakan majlis yang sama dengan menyantuni golongan asnaf.Hadir memeriahkan majlis ini, Ketua Polis Kedah, Datuk Wan Hassan Wan Ahmad.

(Majlis tersebut memberikan keceriaan terhadap kesemua anak yatim tersebut)


Jemaah haji musykil sedia dibantu

MADINAH, 21 Mei- Unit Ibadat dan Ziarah Sektor Madinah kini bersiap sedia membantu para jemaah dalam menjalankan aktiviti termasuk menjawab persoalan membabitkan hukum haji dan umrah.Pengurus Bimbingan Madinah, Muhammad Fakhrur Ridzwan Othman memaklumkan, fokus aktiviti jemaah sepanjang enam hari di Madinah adalah melibatkan ziarah dalam dan luar.Pasukan tersebut juga akan menganjurkan taklimat selain menjadi sumber rujukan kepada jemaah.Portal E-Bimbingan dan E-Taib juga dibuka kepada mereka yang mempunyai persoalan mengenai ibadat haji atau umrah."Lazimnya persoalan yang dibangkitkan adalah fiqah wanita, bagi lelaki tiada masalah.Ini diambil serius pembimbing ibadat kita untuk bantu memahami hukum dan melaksana ibadat dalam tempoh tersebut," katanya.

Seramai 10 petugas Pembimbing Ibadat Haji Tanah Suci (PIHTAS) yang berkhidmat di Madinah.Empat daripadanya akan bertanggungjawab menjaga portal E-taib Kumpulan pertama yang terdiri daripada 284 jemaah haji Malaysia bakal berlepas ke Tanah Suci pada awal pagi ini dengan penerbangan Malaysia Airlines.


Pasangan pengantin pelbagai kaum bersanding atas satu pelamin

JELEBU, 21 Mei- Lima pasangan pengantin daripada pelbagai kaum diraikan dalam Majlis Persandingan Madani 2023 sempena Majlis Sambutan Aidilfitri di sini.Pada majlis itu, kesemua pengantin daripada kaum Melayu, Cina dan India bersanding di atas satu pelamin.Menurut Menteri Besar Negeri Sembilan, Datuk Seri Aminuddin Harun, program kerjasama Ahli Dewan Undangan Negeri (ADUN) Jelebu dan Pentadbiran Kerajaan Daerah Jelebu itu dapat menterjemah dan menyemarakkan lagi perpaduan kaum di negeri itu."Ia memberi satu pengalaman baharu dalam hidup mereka kerana dapat bersanding beramai-ramai.Ini mungkin suatu pengalaman yang tak pernah wujud sebelum ini dan mereka boleh mengenali budaya masing-masing dan kita berharap ia dapat diteruskan dan dapat disemarakkan khussunya oleh Jabatan Perpaduan," katanya.Beliau berkata demikian ketika ditemui media pada Majlis Sambutan Aidilfitri Daerah Jelebu dan Persandingan Madani 2023 di sini.Dalam pada itu, ADUN Jelebu, Datuk Bakri Sawir memaklumkan, pihaknya bakal mempertimbangkan acara itu untuk dijadikan sebagai acara tahunan."Kita merancang program ini supaya dapat dilihat oleh masyarakat kota.Walaupun berbilang kaum, berbilang agama tapi kita lihat kemuafakatan, kita nak menterjemahkannya antara kita," ujarnya.

(Lima pasangan pengantin pelbagai kaum bersanding di atas satu pelamin)

Sementara itu, pengantin yang ditemui turut berasa teruja kerana dipilih untuk menyertai Persandingan Madani 2023 yang dianjurkan buat julung kali itu."Bagi saya, bagus sebab ini pertama kali dapat berkumpul dengan pasangan Cina dan India.Saya memang menyokong Malaysia Madani dan konsep perpaduan," kata Nor Izzati Munirah Rozaidi."Boleh tahu adat keturunan India macam mana Cina macam mana, Melayu macam mana.Kita tak pernah bersanding macam orang Melayu macam ini, kita punya adat lain jadi kami nak tahu, ia pengalaman baharu," ujar Hervindraan M.Subramaniam.Majlis turut dihadiri Undang Luak Jelebu, Datuk Maarof Mat Rashad dan isteri, Menteri Pengangkutan, Anthony Loke Siew Fook, dan Ahli Parlimen Jelebu, Datuk Seri Jalaluddin Alias.


Polis kesan suspek kes penemuan mayat dalam tangki najis

SERI ISKANDAR, 21 Mei- Polis sedang mengesan lapan individu termasuk sepasang suami isteri bagi membantu siasatan kes penemuan mayat seorang lelaki dalam tangki najis di sebuah rumah di Kuala Kangsar, Ahad lalu.Ketua Polis Perak, Datuk Seri Mohd Yusri Hassan Basri berkata, mereka dipercayai masih berada di dalam negara.Pihaknya juga akan bekerjasama dengan Jabatan Imigresen Malaysia (JIM) dan Kedutaan Indonesia untuk menjejaki kesemua suspek yang terlibat."Mereka merupakan pendatang dari Indonesia dan kita sedang menjejaki dan mengesan mereka untuk melengkapkan kertas siasatan.Kes disiasat mengikut Seksyen 302 Kanun Keseksaan kerana membunuh," ujarnya.Beliau berkata demikian pada Majlis Sambutan Hari Raya Aidilfitri peringkat Polis Diraja Malaysia (PDRM) Kontinjen Perak di IPD Perak Tengah, di sini.

(Datuk Seri Mohd Yusri Hassan Basri, Ketua Polis Perak)

Ahad lalu, mayat lelaki warga Indonesia berusia 40-an ditemui dengan keadaan masih berkain sarung dan seluar dalam tangki najis.Hasil bedah siasat mendapati punca kematian akibat trauma tumpul di kepala.


5G: Kerajaan jamin penduduk luar bandar dapat liputan

TAMPIN, 20 Mei-kerajaan akan terus memastikan penduduk di kawasan luar bandar tidak terpinggir daripada menerima mendapat liputan 5G.Timbalan Perdana Menteri, Datuk Seri Dr Ahmad Zahid Hamidi berkata kawasan luar bandar seperti Lembaga Kemajuan Tanah Persekutuan (Felda), FELCRA Bhd dan Pihak Berkuasa Kemajuan Pekebun Kecil Perusahaan Getah (RISDA) akan diberi keutamaan untuk mendapat capaian liputan 5G."Saya tekankan dalam mesyuarat kabinet, kawasan-kawasan seperti FELDA, FELCRA dan RISDA wajib diberi kesamarataan liputan 5G", katanya etika berucap pada Majlis Rumah Terbuka Aidilfitri Badan Perhubungan UMNO Negeri Sembilan, di sini hari ini.Tambah Ahmad Zahid lagi, kerja sama pelbagai agensi diperlukan bagi merealisasikan usaha tersebut.Turut hadir, Menteri Pertahanan , Datuk Seri Mohamad Hasan, Ahli Parlimen Jelebu, Datuk Seri Jalaluddin Alias, Ahli Parlimen Tampin, Datuk Mohd Isam Mohd Isa dan Menteri Besar Negeri Sembilan Datuk Seri Aminuddin Harun.Sementara itu, Datuk Seri Dr Zahid Ahmad Zahid Hamid yang juga Presiden UMNO melihat kerjasama antara Pakatan Harapan (PH) dan Barisan Nasional (BN) mampu memberi kemenangan kepada gabungan berkenaan pada Pilihan Raya Negeri (PRN) Negeri Sembilan nanti.Katanya, rakyat negeri berkenaan lebih bijak memilih kerajaan yang mampu membantu dengan pelbagai bantuan dan inisiatif yang telah dilaksanakan selama ini."Saya fikir rakyat Negeri Sembilan lebih bijak memilih kerajaan yang dapat membantu mereka."Saya mengharapkan keserasian antara jentera BN dan PH dapat dipertingkatkan bagi menghadapi propaganda parti lawan. Saya yakin kita mampu mendapat sokongan rakyat", katanya


PRN: UMNO bakal letak calon muka baharu dan muda

TAMPIN, 20 Mei-Barisan Nasional bakal meletakkan calon muka baharu dan muda bagi bertanding pada Pilihan Raya Negeri (PRN) akan datang.Pengerusinya, Datuk Seri Dr Ahmad Zahid Hamidi berkata gabungan itu juga sedang memperhalusi cadangan meletakkan kombinasi antara calon muda dan lama bagi menghadapi PRN di enam negeri nanti."Terbukti di PRN Melaka, BN meletakkan 82 peratus muka baharu rata-ratanya calon muda, begitu juga di Johor."Ini adalah trend terkini dan menjadi harapan rakyat", katanya ketika ditemui media pada Majlis Rumah terbuka Aidilfitri Badan Perhubungan Umno Negeri Sembilan di Kompleks Sukan Komuniti Felda Jelai disini.

(Pengerusi Barisan Nasional, Datuk Seri Dr Ahmad Zahid Hamidi/ FOTO BERNAMA)


Tiada rancangan catu air di Negeri Sembilan - Aminuddin Harun

SEREMBAN, 20 Mei - Kerajaan Negeri Sembilan tidak ada rancangan untuk mengambil tindakan catuan air memandangkan negeri itu masih menerima tadahan hujan harian seperti biasa.Menteri Besarnya, Datuk Seri Aminuddin Harun berkata ia berikutan paras air di tujuh buah empangan seluruh negeri setakat ini masih mencukupi iaitu melebihi 94 peratus."Empangan kita masih berada pada tahap yang amat memuaskan dan hujan Insya-Allah turun di beberapa kawasan yang kita tahu di kawasan tadahan air kita, dan saya berharap bahawa masyarakat Negeri Sembilan tidak terlalu panik dengan keadaan panas, cuaca panas, tetapi keadaan empangan kita masih mencukupi untuk beberapa bulan yang akan datang," kata Aminuddin, di sini.

(Aminuddin bercakap kepada pemberita ketika ditemui pada Majlis Jalinan Mesra Aidilfitridi Ibu Pejabat Jabatan Bomba & Penyelamat Malaysia Negeri Sembilan, di sini)

Empangan Talang, Empangan Pedas, Empangan Ulu Sepri mencatatkam kapasiti air 100 peratus.Empat lagi empangan iaitu Empangan Sungai Terip mencatatkan kapasiti 95.96 peratus, Empangan Kelinci 94.52 peratus, Empangan Gemencheh 99.20 peratus dan Empangan Teriang merekodkan kapasiti air melebihi 99.24 peratus.Dalam pada itu, beliau turut menasihatkan orang ramai supaya tidak terlalu panik ketik berdepan dengan cuaca panas.


KPM minta bantuan Bukit Aman tangani kes buli di sekolah

GEORGETOWN, 20 Mei-Kementerian Pendidikan Malaysia (KPM) akan meminta bantuan daripada polis Bukit Aman untuk menjalankan siasatan di sekolah seluruh negara yang didapati berlaku unsur gengsterisme.Timbalan Menterinya, Lim Hui Ying berkata, perkara itu akan dilaksanakan sekiranya kes buki di sekolah semakin serius dan tidak terkawal."Bagi pihak kementerian, sekiranya budaya gengsterisme ini semakin serius dan sukar dibendung, kemungkinan kita akan meminta bantuan daripada Bukit Aman untuk masuk ke sekolah.Katanya, pihak KPM akan memohon pegawai perhubungan polis untuk membuat pemantauan kerap dengan melakukan rondaan di sekolah yang mempunyai rekod kes buli agar kegiatan tersebut dapat dibendung.Hui Ying turut berkata, KPM dan sekolah berperanan untuk memastikan setiap sekolah adalah tempat yang selamat untuk pelajar menimba ilmu.Beliau yang juga Ahli Parlimen Tanjong bercakap kepada pemberita ketika ditemui pada Majlis Rumah Terbuka Hari Raya Aidilfitri Ahli Parlimen Tanjong di sini.Mengulas mengenai kes buli melibatkan pelajar di sebuah sekolah di Bagan Jaya, Butterworth, Hui Ying berkata, KPM tidak akan berkompromi dengan kes buli di sekolah dan akan mengambil tindakan tegas terhadap pelaku selepas siasatan selesai.Sementara itu, pihak polis telah berjaya mengesan dan menangkap kesemua suspek yang dipercayai terlibat bagi membantu siasatan. Menurut Ketua Polis Pulau Pinang, Datuk Khaw Kok Chin, pihaknya telah mengarahkan pegawai penyiasat mengambil rakaman percakapan kesemua suspek terbabit.Kesemua suspek direman empat hari bagi menjalankan siasatan.Bagaimanapun mereka dibenarkan untuk diikat jamin memandangkan keempat-empat suspek merupakan pelajar sekolah dan masih dibawah umur.Sebelum ini, tular di media sosial satu klip video berdurasi 34 saat berhubung kes buli membabitkan pelajar di sebuah sekolah di Butterworth.


Peruntukan air Kelantan: KPM sedia beri tumpuan kepada sekolah bermasalah

KOTA BHARU, 20 Mei-Kementerian Pendidikan Malaysia (KPM) berharap peruntukan Kerajaan Persekutuan berjumlah RM1bilion bagi membantu menyelesaikan masalah bekalan air di negeri Kelantan akan turut memberi tumpuan kepada sekolah-sekolah yang menghadapi masalah air di negeri itu.Menterinya, Fadhlina Sidek berkata, tindakan tersebut adalah wajar bagi memastikan pelajar di sekolah yang terlibat mendapat manfaat  bekalan air yang mencukupi."Sudah pasti sekolah-sekolah di negeri berkenaan akan mendapat manfaat daripada peruntukan tersebut."Maknanya kita wajar beri tumpuan kepada kemudahan asas bagi memastikan anak-anak mendapat bekalan air mencukupi", katanya pada sidang media selepas merasmikan Jerayawara Pendidikan Madani dan Majlis Sambutan Hari Raya Bersama-sama Menteri Pendidikan di sini.Turut hadir pada majlis berkenaan Ketua Pengarah Pendidikan Malaysia (KPPM), Datuk Pkharuddin Ghazali, Timbalan Ketua Pengarah Pendidikan (Sektor Pembangunan Profesionalisme) Shafruddin Ali Hussin dan Pengarah Jabatan Pendidikan Negeri (JPN) Kelantan, Mohd Zamri Abdul Aziz.Terdahulu media melaporkan, Kerajaan Persekutuan sudah menyalurkan peruntukan berjumlah RM1bilion bagi membantu menyelesaikan masalah bekalan air yang dialami rakyat Kelantan sejak puluhan tahun lalu. Timbalan Perdana Menteri, Datuk Seri Dr Ahmad Zahid Hamidi berkata, peruntukan tersebut disalurkan bermula tahun ini sebagaimana yang diumumkan oleh Perdana Menteri, Datuk Seri Anwar Ibrahim.


KADA beri jaminan bekalan air mencukupi untuk musim baharu tanaman padi

KOTA BHARU, 20 Mei - Lembaga Kemajuan Pertanian Kemubu (KADA) memberi jaminan bekalan air mencukupi untuk petani memulakan musim baharu tanaman padi pada musim kemarau ini.Pengurus Besar KADA, Mohd Faizul Mustafa berkata, jadual tanaman padi KADA akan bermula pada minggu pertama Jun ini membabitkan kawasan Kota Bharu Selatan, Kota Bharu Utara, Bachok, Pasir Puteh, Tumpat dan Pasir Mas.Untuk itu katanya, seramai 7,122 pesawah diminta untuk mengikut jadual yang telah ditetapkan KADA bagi mengelak sebarang masalah termasuk banjir pada hujung tahun.Beliau berkata bagi memastikan bekalan air mencukupi pihaknya akan membekalkan serta menambah bilangan pam mundur dan mudah alih selain mendapatkan peruntukkan untuk membina 100 telaga tiub tambahan.

(Pengurus Besar Lembaga Kemajuan Pertanian Kemubu (KADA), Mohd Faizul Mustafa (tengah)  melakukan tinjauan persediaan menghadapi kemarau di Stesen Pam Kemubu, di Kota Bharu)

Katanya, KADA akan terus berusaha membantu petani dengan mendapatkan peruntukkan selain membekalkan bahan bakar untuk jentera yang digunakan para petani."Kita cuba selaraskan jadual kita supaya terlepas daripada kemarau ini, kita menghadapi kemarau tetapi dengan persiapan yang rapi daripada KADA, cuma kita mengelakkan daripada banjir, itu persiapan kita untuk musim 1/2023," kata beliau selepas melakukan tinjauan persediaan menghadapi kemarau di Stesen Pam Kemubu, di sini hari ini.Mohd Faizul turut berpesan kepada petani supaya menggunakan air dengan sebaiknya dan mengelakkan pembaziran selain menutup batas tanaman padi dengan sempurna.Katanya, pengurusan KADA akan sentiasa membuat pemantauan dan memberi maklumat kawasan yang mempunyai sumber air bagi membantu menyelamatkan tanaman padi daripada musnah akibat kemarau.


Kerajaan perlu serius perkasakan TVET

KUALA MUDA, 20 Mei-Kerajaan disaran lebih serius bagi memperkasakan golongan belia berkelulusan Latihan Teknikal dan Vokasional (TVET).Ahli Parlimen Sungai Petani Dr Mohammed Taufiq Johari berkata, selain kerajaan, pihak industri juga perlu memainkan peranan memperkasakan TVET yang merupakan aset negara pada masa depan.Jelasnya terdapat banyak institusi kemahiran di Sungai Petani  seperti Institut Kemahiran Mara IKM dan Kolej Vokasional yang menawarkan latihan dan kemahiran TVET untuk direbut golongan berkenaan."Kita akan memperkenalkan Tahfiz TVET berasaskan Al-Quran. Kita akan beri peluang buat mereka untuk bersama-sama."Selain itu, saya juga akan turut bertemu dengan pihak penjara agar tidak pinggir 'Orang Kena Tuduh' (OKT) dan anak muda yang melakukan kesalahan agar kita dapat bersama-sama dalam program ini", katanya ketika ditemubual secara langsung program Turun Padang Selamat Pagi Malaysia Kedahfm atau TUPA SPM  di sini.

(Ahli Parlimen Sungai Petani Dr Mohammed Taufiq Johari/FOTO RTM)


KOTA BELUD, 20 Mei- Kerajaan Sabah serius menangani isu bekalan elektrik di negeri ini yang mengalami gangguan akibat permintaan tinggi susulan fenomena cuaca panas yang melanda negara ketika ini.Ketua Menteri, Datuk Seri Panglima Hajiji Noor menjelaskan, taklimat menyeluruh telah dilaksana bersama pihak Sabah Electricity Sdn Bhd (SESB) berhubung penyelesaian gangguan bekalan itu.Menerusi taklimat tersebut, beliau berpuas hati dengan langkah dan tindakan yang akan diambil pihak SESB."Kita serius untuk mengatasi masalah bekalan tenaga elektrik ini di Sabah."Saya berharap, rakyat kita jangan politikkan isu ini. Insya-Allah dalam masa terdekat ini kita boleh selesaikan kerana penyelesaian yang saya dimaklumkan pihak SESB cukup baik," kata Hajiji selepas menghadiri Majlis Rahmah Mesra Aidilfitri dan Kaamatan DUN N.9 Tempasuk di sini.

(Datuk Seri Panglima Hajiji berkata Jangan poitikkan isu bekalan elektrik di Sabah)


Kes kasar bayi, pengasuh taska didakwa esok

JOHOR BAHRU, 20 Mei- Pengasuh sebuah taska swasta di Mutiara Rini di sini yang direman bagi membantu siasatan mengasari dua bayi akan didakwa esok.Menerusi kenyataan Ketua Polis Johor, Datuk Kamarul Zaman Mamat berkata wanita berusia 21 tahun itu akan dibawa ke Mahkamah Sesyen Johor Bahru bagi pertuduhan Seksyen 31(1)(a) Akta Kanak-Kanak 2001."Rakaman video kejadian dibuat seorang guru taska melalui telefon bimbit miliknya."Kesalahan memperuntukkan denda maksimum RM50,000 atau penjara maksimum 20 tahun atau kedua-duanya jika sabit kesalahan."Dua video berdurasi 48 dan 39 saat berkenaan tular di media sosial Isnin lalu."Suspek direman sejak 16 Mei lalu," katanya.


KPDN jamin bekalan gula mencukupi, harga gula masih kekal

(Datuk Seri Salahuddin Ayub ditemu bual media semasa menghadiri Rumah Terbuka Ahli Parlimen Pulai, di Johor Bahru hari ini/ Foto BERNAMA)

JOHOR BAHRU, 20 Mei - Kementerian Perdagangan Dalam Negeri dan Kos Sara Hidup (KPDN) memberi jaminan bahawa bekalan gula dalam negara adalah mencukupi dan harga gula juga masih kekal pada kadar yang ditetapkan.Ia susulan tular maklumat tidak sahih, memaklumkan harga bahan mentah itu akan naik dalam masa terdekat.Menterinya, Datuk Seri Salahuddin Ayub berkata libat urus berterusan KPDN bersama tiga kementerian lain dapat memastikan pelan tindakan berjalan lancar dan membolehkan rakyat membeli gula pada harga terkawal.Selain itu, jaminan bekalan gula dalam negara juga telah diberikan oleh pihak pengilang, dalam satu mesyuarat khas, semalam.Isu tersebut timbul selepas harga gula mentah di peringkat dunia meningkat, diikuti harga gas asli.

KPDN sebelum ini telah mengambil tindakan segera, menyalurkan bekalan telur di Langkawi, dan Kedah, selepas menerima maklumat bekalan telur berkurangan."Itu kes-kes saya anggap berlaku secara terpencil lah, kalau berlaku krisis, contohnya itu akan kita tangani secara pantas, tetapi setakat ini ia tidak sampai pada tahap krisis lagi," kata beliau semasa menghadiri Rumah Terbuka Ahli Parlimen Pulai, di sini hari ini.KPDN bersama Kementerian Kewangan, Kementerian Pelaburan Perdagangan dan Industri serta Kementerian Ekonomi berganding bahu bagi memastikan keterjaminan bekalan mentah dalam negara.Kerjasama itu juga berperanan, memastikan kerajaan bertindak lebih awal terhadap kenaikan harga barangan peringkat global.


Pelan perlindungan berkaitan peti suara sedang dirangka - KSM

(Foto National Institute of Occupational Safety and Health (NIOSH))

BANGI, 20 Mei- Kementerian Sumber Manusia (KSM) sedang merangka satu pelan perlindungan kepada golongan yang menggunakan 'peti suara' sebagai sumber pendapatan utama.Hal ini kerana mengikut kajian Universiti Putra Malaysia (UPM) hampir 78 peratus golongan guru sekolah rendah di sekitar Lembah Klang mengalami ketidakselesaan vokal dalam setahun dan hampir 30 peratus pesakit dirujuk kepada ahli terapi pertuturan di Hospital Canselor Tuanku Muhriz (HCTM).Timbalan Menterinya, Mustapha Sakmud berkata pihaknya akan melihat isu ini secara menyeluruh agar dapat mencari jalan penyelesaian yang komprehensif demi menjamin kebajikan para pekerja yang bergantung kepada suara mereka."Ia melibatkan perbincangan bersama beberapa institusi dan agensi seperti Institut Keselamatan dan Kesihatan Pekerjaan Negara (NIOSH) dan Pertubuhan Keselamatan Sosial (PERKESO). "Katanya lagi , suara dianggap instrumen penting bagi golongan pengguna suara profesional seperti penyanyi, pembaca berita, pengacara dan guru," katanya kepada pemberita di sini.


Al-Sultan Abdullah terima anugerah PhD daripada UIAM

GOMBAK, 20 Mei- Kebawah Duli Yang Maha Mulia Seri Paduka Baginda Yang Di-Pertuan Agong Al-Sultan Abdullah Ri'ayatuddin Al-Mustafa Billah Shah dianugerah Ijazah Kehormat Doktor Falsafah (PhD) Kempimpinan.Pengiktirafan diberikan oleh UIAM bersempena ulang tahun ke-40 tahun institusi itu bagi menghargai sumbangan Al-Sultan Abdullah.Anugerah diberikan sebagai menghargai sumbangan baginda terhadap kepimpinan ketika negara dilanda wabak Covid-19, kemelut politik dan kepimpinan melalui ketenteraan, sukan dan pentadbiran.Ketua Perlembagaan UIAM, Kebawah Duli Yang Maha Mulia Seri Paduka Baginda Raja Permaisuri Agong Tunku Azizah Aminah Maimunah Iskandariah berkenan mempersembahkan anugerah tersebut kepada Al-Sultan Abdullah.Hadir sama pada majlis konvokesyen khas ini ialah Pemangku Raja Pahang, Tengku Hassanal Ibrahim Alam Shah Al-Sultan Abdullah, Ketua Setiausaha Kementerian Pendidikan Tinggi (KPT), Datuk Seri Abdul Razak Jaafar, Presiden UIAM, Tan Sri Samsudin Osman, Rektor UIAM, Prof. Emeritus Tan Sri Datuk Dzulkifli Abdul Razak.


Kereta masuk gaung, budak 12 tahun maut

ROMPIN, 20 Mei- Seorang kanak-kanak lelaki berusia 12 tahun maut selepas kereta yang dinaikinya terjatuh ke dalam gaung kira-kira pukul 3.20 pagi tadi.Insiden berlaku di Lebuhraya Bahau–Keratong dekat Bandar 15 Melati di sini.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata kejadian turut menyebabkan tiga lagi mangsa iaitu pemandu serta dua penumpang lelaki termasuk seorang lagi kanak-kanak cedera."Mangsa yang meninggal dunia dikenali sebagai Muhammad Raziq Ramli dari Felda Keratong 6."Lapan anggota termasuk dua pegawai dari Balai Bomba dan Penyelamat (BBP) Muadzam Shah bergegas ke lokasi sebaik menerima laporan kejadian."JBPM Pahang mengesahkan terdapat kereta terbabas lalu terjatuh ke dalam gaung sedalam dua meter."Mayat diserahkan kepada polis untuk tindakan lanjut," katanya kepada pemberita di sini.


15 sekolah di Kuala Lumpur terjejas akibat ribut

KUALA LUMPUR, 20 Mei - Kejadian hujan lebat dan ribut yang melanda ibu negara petang semalam mengakibatkan 15 sekolah mengalami pelbagai kerosakan seperti bumbung bangunan tercabut dan pokok tumbang.Menteri Kerja Raya, Datuk Seri Alexander Nanta Linggi berkata Jabatan Kerja Raya (JKR) Kuala Lumpur sedang menjalankan semakan dan siasatan lanjut bagi mengenal pasti dengan lebih mendalam jenis dan tahap kerosakan.“Buat masa ini, JKR menasihatkan pihak sekolah termasuk guru-guru dan pelajar-pelajar supaya mengelak daripada memasuki kawasan terjejas sehingga keselamatan lokasi berkenaan dipastikan terlebih dahulu,” katanya dalam hantaran di Facebook di sini hari ini.Menurutnya Kementerian Kerja Raya melalui JKR akan bekerjasama rapat dengan Kementerian Pendidikan bagi memastikan usaha menyiasat, membaik pulih dan mengawal keselamatan dapat diselaraskan dengan sebaik dan secepat mungkin.

(Jabatan Kerja Raya (JKR) Kuala Lumpur sedang menjalankan semakan dan siasatan lanjut bagi mengenal pasti dengan lebih mendalam jenis dan tahap kerosakan/ Foto FB Alexander Nanta Linggi)

Sekolah yang terlibat ialah Sekolah Menengah Kebangsaan (SMK) Desa Perdana, Sekolah Kebangsaan (SK) Yaacob Latif, SK Salak South, SK Danau Perdana, Sekolah Jenis Kebangsaan Cina (SJKC) Jalan Imbi, SK Cochrane, SMK (P) Methodist.Turut terjejas SK Setapak, SK Kg Bharu, SMK Puteri Wilayah (Asrama), SMK Seri Titiwangsa, SK Kementah, SMK Taman Melati, SMK Jinjang dan SK Seri Nilam.Nanta berkata pihak kementerian turut menerima laporan kerosakan beberapa unit kediaman Rumah Keluarga Angkatan Tentera (RKAT) di Kem Batu Kentonmen Kuala Lumpur membabitkan bumbung dan sengkuap (awning) yang tercabut akibat kejadian itu.“JKR akan bekerjasama dengan Angkatan Tentera Malaysia (ATM) untuk melakukan pemeriksaan dan penilaian kerosakan untuk tindakan selanjutnya,” katanya. -BERNAMA


Status paras air empangan Selangor capai 100%

SEPANG, 20 Mei- Status paras air di empangan sekitar negeri Selangor mencapai paras penuh 100 peratus dan terkawal. Menurut Exco Pelancongan dan Alam Sekitar Negeri Selangor, Hee Loy Sian, hanya tiga empangan mempunyai paras dibawah 100 peratus iaitu Empangan Kolam Off River Storage (ORS) Labu, Empangan Klang Gate dan Empangan Sungai Langat. Ketiga-tiga empangan itu berada pada paras lebih 90 peratus, dimana masih terkawal dan memuaskan. "Saya boleh katakan empangan di Selangor boleh bertahan sehingga lima bulan jika tidak hujan. Kerajaan juga meletakkan kira-kira 98 tasik dalam keadaan bersedia jika memerlukan. Keseluruhannya ia boleh bertahan dalam masa enam hingga tujuh bulan jika tidak hujan. Di Selangor, kita tidak ada masalah kekurangan atau catuan air," katanya kepada pemberita di sini.Susulan cuaca panas, beliau berkata pemantauan akan dipergiat untuk memastikan tiada pembakaran terbuka dilakukan bagi mengelak jerebu.Tegasnya, pihak tidak bertanggungjawab yang didapati melakukan kesalahan itu akan berdepan tindakan undang-undang.


Cuaca panas penyebab strok haba - Pakar

MADINAH, 20 Mei- Pasukan perubatan Tabung Haji (TH) di Madinah kini bersiap sedia menghadapi kemungkinan jemaah yang kurang sihat disebabkan cuaca panas, termasuk strok haba.Antara tips disarankan Pakar Perubatan Kesihatan Awam, Dr Asraf Qamruddin adalah menggalakkan jemaah mengambil minuman air kira-kira lapan cawan sehari.Ia penting bagi mengelak jemaah khususnya warga emas, dehidrasi."Jemaah dinasihat tidak berada di bawah panas terik dalam tempoh lama untuk mengelakkan strok haba."Mereka juga digalakkan menggunakan payung atau pelindung matahari selain memakai pakaian longgar dan berwarna cerah."Jemaah diminta merujuk pegawai perubatan di penginapan masing-masing sekiranya mengalami gejala akibat kepanasan."Suhu panas di Madinah boleh mencapai sehingga bacaan 40 darjah Celsius pada satu-satu masa, yang boleh memberi kesan sampingan kepada jemaah."TH sentiasa peka dengan menyediakan pasukan perubatan mencukupi untuk menyantuni mereka yang memerlukan," katanya kepada pemberita di sini.

(Suhu panas di Madinah boleh mencapai sehingga bacaan 40 darjah Celsiuspada satu-satu masa, yang boleh memberi kesan sampingan kepada jemaah)


DBKL ambil tindakan segera susulan dinding unit kediaman tercabut akibat hujan dan ribut

KUALA LUMPUR, 20 Mei - Langkah proaktif telah diambil bagi melindungi keselamatan penyewa Perumahan Awam Loke Yew, di sini, selepas satu dinding kayu salah sebuah unit rumah di kediaman flat itu tercabut akibat hujan dan ribut petang semalam.Dewan Bandaraya Kuala Lumpur (DBKL) dalam satu kenyataan memaklumkan pihaknya sudah menutup dan memagar kawasan dinding yang tercabut itu menggunakan ‘hazard tape’ bagi mengelakkan kejadian tidak diingini berlaku di unit kediaman itu."Dinding sementara telah dipasang di unit terlibat sebelum kerja-kerja baik pulih dinding kekal dilaksanakan dalam tempoh terdekat," jelasnya dalam kenyataan tersebut, hari ini.Tindakan sama juga telah diambil terhadap empat unit rumah di Blok 3, Perumahan Awam Seri Johor, di sini, selepas bumbung blok berkenaan tercabut akibat insiden hujan dan ribut itu.

(Dinding sementara telah dipasang di unit terlibat sebelum kerja-kerja baik pulih dinding kekal dilaksanakan dalam tempoh terdekat)

"Kerja-kerja pemasangan kanvas sementara telah dilakukan di bumbung unit terlibat sebelum kerja-kerja baik pulih bumbung kekal dilaksanakan dalam tempoh terdekat," menurut kenyataan tersebut.Bekalan elektrik di unit terlibat juga telah diputuskan bagi tujuan keselamatan manakala penghuni yang terlibat telah berpindah ke rumah saudara mara di kawasan berhampiran.DBKL turut memaklumkan tiada pusat pemindahan sementara dibuka buat masa ini.


MetMalaysia ramal hujan, ribut petir sebelah petang hingga malam

KUALA LUMPUR, 20 Mei- Jabatan Meteorologi (MetMalaysia) meramalkan beberapa negeri di seluruh negara diramal mengalami hujan dan ribut petir pada sebelah petang ini.Menerusi kenyataannya, memaklumkan keadaan itu mungkin berlarutan hingga ke malam.Antara negeri yang diramal hujan dan ribut petir pada sebelah petang adalah Pulau Pinang, Kelantan, Terengganu dan Pahang.Selain itu, cuaca sama diramal melanda di satu dua tempat di kawasan pedalaman Perlis, Kedah, Selangor, Negeri Sembilan, Johor dan Perak.Ramalan itu juga dikeluarkan bagi satu dua tempat di kawasan pedalaman dan pantai barat Sabah, selain Tawau, Sandakan, Kudat serta Labuan.Manakala di Sarawak pula, hujan dan ribut petir diramal di satu dua kawasan di Sarikei, Sibu, Mukah, Kapit, Bintulu, Miri dan Limbang.Pada sebelah malam pula, hujan dan ribut petir diramal melanda satu dua kawasan di Kelantan, Terangganu, Pahang, Kedah, Perak dan Johor.Orang ramai boleh merujuk laman web dan semua media sosial rasmi MET Malaysia bagi maklumat yang terkini dan sahih.


Program Seni Warisan Citra Dwi Budaya popularkan kembali tarian, muzik tradisional

(Penerbit Program RTM Selangor, Fairuz Hiras)

KUALA LUMPUR, 20 Mei - Program Seni Warisan Citra Dwi Budaya yang diangkat ke layar TV merupakan inisiatif Radio Televisyen Malaysia (RTM) untuk menyemarakkan perkembangan industri seni dan budaya tanah air. Rangkuman seni warisan dari negeri Selangor dan Perlis ini dilihat mampu mempopularkan kembali tarian dan muzik tradisional sesebuah negeri serta mengangkat seni warisan yang mungkin sudah dilupakan generasi masa kini. Menurut Penerbit Program RTM Selangor, Fairuz Hiras, penganjuran bersama RTM Selangor dan RTM Perlis ini merupakan satu usaha dalam memartabatkan seni warisan kedua-dua buah negeri agar tidak ditelan zaman. "Ini dapat  membantu generasi muda untuk mengenali permainan dan juga tarian alat alat muzik tradisional tempatan, jadi saya berharap dengan kita mengetengahkan tarian dan juga muzik tradisonal ini akan dapat memperkayakan dan juga memperkuatkan lagi seni kebudayaan yang ada di negara kita agar tidak ditelan zaman," kata beliau ketika di temui pada rakaman program Seni Warisan Citra Dwi Budaya, di Angkasapuri Kota Media, di sini malam tadi.

(Program Seni Warisan Citra Dwi Budaya menyemarakkan perkembangan industri seni dan budaya tanah air)

Antara tarian dan persembahan menggunakan alat muzik tradisional ialah Tarian Wau Kapal, Tarian Piring dan Cempuling dari Selangor manakala Tarian Canggung, Tarian Inang Tua dari negeri Perlis. Rakaman program Seni Warisan Citra Dwi Budaya selama 1 jam 30 minit yang berlangsung malam tadi di Auditorium Perdana, Angkasapuri Kota Media bakal menemui penonton malam ini, pukul 9 malam di TV2.Hadir sama pada program rakaman itu, Timbalan Pengarah Bahagian Program Radio, Fairuz Mohd Razi, Pengarah Jabatan Penyiaran Selangor, Noriza Salleh serta Pengarah Penyiaran Negeri Perlis, Azman Hashim.


Buat aduan jika wujud unsur penipuan jualan tiket konsert Coldplay

PUTRAJAYA, 20 Mei- Kementerian Perdagangan Dalam Negeri dan Kos Sara Hidup (KPDN) menasihatkan pengguna agar membuat aduan kepada agensi itu sekiranya mereka merasakan wujud unsur penipuan dalam penjualan tiket konsert Coldplay.KPDN menerusi satu kenyataan hari ini memaklumkan aduan rasmi perlu bagi membolehkan agensi itu menjalankan siasatan di bawah mana-mana akta yang dikuatkuasakan oleh KPDN atau lain-lain kementerian.“Sebagai pelanggan, pengguna berhak memilih tiket pada harga yang bersesuaian dengan kemampuan mereka dan penawaran harga yang berpatutan oleh peniaga."Namun, jika pembeli merasakan wujudnya unsur penipuan dalam urusan pembelian tiket tersebut, mereka wajar membuat aduan rasmi kepada KPDN dengan mengemukakan bukti-bukti berkaitan,"menurut kenyataan tersebut.Sementara itu, KPDN menasihatkan pengguna agar membuat pembelian bijak dengan mendapatkan tiket daripada saluran jualan rasmi dan sah ekoran isu penjualan semula tiket konsert hiburan Coldplay itu pada harga yang terlalu tinggi.Sebelum ini tular di media sosial mengenai kewujudan akaun di pelbagai platform yang menjual tiket konsert Coldplay dikatakan dikendalikan oleh 'scammers', dan ada juga laporan mengenai tindakan menjual semula tiket konsert kumpulan itu pada harga amat tinggi, mencecah RM43,200 yang mengundang kecaman ramai.Coldplay, kumpulan muzik terkemuka dunia, akan menjayakan konsert dalam siri jelajah Music Of The Spheres World Tour mereka di Malaysia pada 22 Nov ini di Stadium Nasional Bukit Jalil.


Konsep Malaysia Madani, pupuk jalinan muhibah dalam masyarakat

SUNGAI PETANI, 20 Mei- Konsep Malaysia Madani terus disuburkan dengan nilai perpaduan yang tinggi dalam kalangan rakyat negara ini.Ia turut dizahirkan sebuah pertubuhan NGO iaitu Pertubuhan Amal Dan Ukhwah Se-Malaysia (PADUKA SEMALAYSIA) pada Majlis Rumah Terbuka Aidilfitri di sini malam tadi.Presiden PADUKA SEMALAYSIA, Datuk Kasturi Raja Datuk Abdul Majid berkata kehadiran semua kaum pada majlis ini membuktikan semangat ukhwah yang jitu dalam kalangan mereka."Konsep ini juga dapat memupuk jalinan muhibah dengan mengamalkan sikap toleransi dalam membina masyarakat Madani yang bersatu padu," katanya kepada pemberita di sini.Lebih menarik hampir 10,000 tetamu memeriahkan majlis tersebut yang bermula dari pukul 8.00 hingga 12.00 tengah malam itu.Selain menjamu selera, tetamu yang hadir turut dipersembahan pertunjukan silat dan nyanyian.Sejak ditubuhkan sejak 15 tahun lalu, PADUKA SEMALAYSIA turut mengadakan pelbagai program kemasyarakat disamping membantu mereka yang memerlukan.

(Selain menjamu selera, tetamu yang hadir turut dipersembahan pertunjukan silat dan nyanyian)


Remaja hilang di Sungai Masai ditemukan mati lemas

JOHOR BAHRU, 20 Mei- Seorang remaja berusia 13 tahun yang jatuh ke dalam Sungai Masai, Pasir Gudang di sini semalam ditemukan mati lemas pada pukul 7.38 pagi tadi.Komander Operasi Balai Bomba dan Penyelamat (BBP) Pasir Gudang, Penolong Penguasa Bomba Sarhan Akmal Mohamad berkata mayat Zahir Ajmal Mohd Idris ditemukan kira-kira 50 meter dari lokasi dia lemas menerusi operasi pencarian di permukaan dan selaman oleh anggota Pasukan Penyelamat Di Air (PPDA)."Mayat mangsa pertama, Mohd Danish Ahmad, 11 tahun ditemukan pada pukul 5.06 pagi tadi, kira-kira 50 meter dari lokasi dia jatuh.

"Mayat kedua-dua mangsa diserahkan kepada polis untuk tindakan lanjut."Pihaknya menerima panggilan kecemasan pada pukul 11.31 malam semalam."Seramai 13 anggota BBP Pasir Gudang bersama enam anggota PPDA Skudai digerakkan ke lokasi kejadian," katanya menerusi kenyataan.


Bas HOHO bakal rancakkan sektor pelancongan Selangor

SEPANG, 20 Mei- Sektor pelancongan negeri Selangor terus dirancakkan menerusi pelancaran Bas Pelancongan Hop On Hop Off (HOHO) Selangor yang pertama di negeri itu. Exco Pelancongan dan Alam Sekitar Negeri Selangor, Hee Loy Sian berkata perkhidmatan bas pelancongan HOHO diyakini mampu menarik lebih ramai pelancong melalui kempen "Nak Bercuti, Pusing Selangor Dulu!"."Ketika ini, perkhidmatan bas pelancongan itu tertumpu di lokasi pelancongan sekitar daerah Sepang dengan inisiatif meningkatkan ekonomi setempat khususnya aktiviti Perusahaan Kecil dan Sederhana (PKS) di sekitar pergerakan lingkaran bas yang menjadi tumpuan pelancong.“Selain menyasarkan pelancong domestik, produk pelancongan ini juga memberi pilihan kepada pelancong antarabangsa di Lapangan Terbang Antarabangsa Kuala Lumpur (KLIA) dan KLIA2 untuk melancong di kawasan sekitar semasa transit yang lama sebelum meneruskan penerbangan seterusnya."Cara pembelian tiket boleh dilakukan dengan pelbagai cara termasuklah melalui transaksi dalam talian menerusi aplikasi mudah alih 'Go Selangor', pihak agensi pelancongan atau kiosk yang bertempat di hotel dan lapangan terbang," katanya kepada pemberita di sini.

(Sektor pelancongan negeri Selangor terus dirancakkan menerusi pelancaran Bas Pelancongan Hop On Hop Off (HOHO) Selangor yang pertama di negeri itu)


Gempa bumi kuat di tenggara Kepulauan Loyalty

PETALING JAYA, 20 Mei- Satu gempa bumi kuat berukuran 6.0 pada skala Richter berlaku di tenggara Kepulauan Loyalty pada 10.10 pagi.Menurut kenyataan Jabatan Meteorologi, gempa berpusat di 22.9 darjah Selatan 170.7 darjah Timur dengan kedalaman 93 kilometer. "894 kilometer jarak Barat Daya dari Nadi, Fiji," menurut kenyataan itu. Berdasarkan penilaian awal, tiada ancaman tsunami kepada Malaysia.

(Gempa bumi kuat landa Tenggara Kepulauan Loyalty)